Ribut petir di Pulau Pinang, Kedah, Perlis berbahaya kepada bot kecil

Keadaan ribut petir yang melanda di utara perairan Selat Melaka hari ini dan esok boleh mendatangkan bahaya kepada keselamatan pemancing dan pemilik bot-bot kecil yang berada di laut.

Pengarah Pejabat Meteorologi Kedah Muhammad Khalil Abdul Aziz berkata antara negeri yang dijangka berlaku ribut petir hari ini ialah Pulau Pinang, Kedah dan Perlis manakala esok pula hanya melibatkan Kedah dan Perlis, lapor Bernama.

“Pemancing dan pemilik bot-bot kecil dinasihatkan supaya tidak turun ke laut pada hari ini dan esok kerana keadaan cuaca yang tidak menentu tetapi, sekiranya mereka sudah berada di laut carilah tempat untuk berlindung dari ribut petir dan angin kencang.

“Kita tidak mahu kejadian bot karam di Langkawi semalam berulang lagi kerana ini akan melibatkan keselamatan dan nyawa yang banyak,” katanya kepada Bernama ketika diminta mengulas mengenai kejadian bot karam yang berlaku di Langkawi semalam.

Dalam pada itu, Muhammad Khalil menasihati pemancing atau pemilik bot-bot kecil yang hendak turun ke laut supaya perlu lebih peka dengan keadaan cuaca semasa selain mematuhi arahan daripada pihak berkuasa.

“Mereka boleh mendapatkan maklumat mengenai keadaan cuaca di http://www.met.gov.my/forecast/marine/fishery/Co009. Kalau boleh tunggu keadaan cuaca lebih baik sebelum turun ke laut bagi mengelak kejadian tidak diingini.

Perubahan cuaca ini juga adalah disebabkan oleh luruan monsun dari Laut China Selatan yang memasuki Semenanjung Malaysia selain terdapat palung yang aktif mengunjur dari Barat Pasifik (Perairan Papua-Kepulauan Maluku-Laut Celebes),” katanya.

Semalam, kesemua empat kru dan 14 pemancing warga tempatan yang berumur antara 26 hingga 55 tahun itu berjaya diselamatkan bot nelayan tempatan pada pukul 7.30 malam setelah bot yang dinaiki mereka karam pada pukul 2.15 petang di kedudukan 9.4 batu nautika barat Pulau Beras Basah dekat Langkawi.

Dua daripada mangsa yang mengalami kecederaan di tangan dan kaki telah dibawa ke Hospital Sultanah Maliha, Langkawi untuk mendapatkan rawatan sebaik tiba di Jeti Maritim Malaysia Bukit Malut pada pukul 11.45 malam.


Anwar tak layan tawaran Zahid dan Najib jatuhkan kerajaan Ismail Sabri

Jika sebelum ini Datuk Seri Anwar Ibrahim boleh bekerjasama dengan Presiden UMNO, Datuk Seri Ahmad Zahid Hamidi dan Datuk Seri Najib Razak dalam merancang menjatuhkan kerajaan Perikatan Nasional (PN) tetapi kini tuntutan sama itu tidak dilayan lagi.

Ketua Pembangkang itu difahamkan sudah tidak melayan sebarang tawaran kerjasama daripada dua pemimpin utama UMNO itu bagi menjatuhkan satu lagi kerajaan yang dipimpin Perdana Menteri (PM) Datuk Seri Ismail Sabri Yaakob seperti dilakukan sebelum ini.

Jika sebelum ini Anwar boleh menelefon Zahid bagi merancang strategi untuk menjatuhkan kerajaan tetapi senario politik semasa sudah berubah sama sekali apabila Presiden PKR itu sudah serik dimanipulasi oleh kedua-dua individu tersebut.

Rakyat tidak lupa pendedahan perbualan telefon Anwar dan Zahid sebelum ini, walaupun cuba menafikan tetapi akhirnya rakaman telefon tersebut sudah dibuktikan ketulenannya.

Kerajaan Tan Sri Muhyiddin Yassin mungkin berjaya dijatuhkan sebelum ini tetapi kredibiliti Anwar lebih tercalar apabila bukan sahaja gagal menjadi PM, malah rakyat mula menyampah dengan beliau.

Menyedari realiti di depan mata, Anwar tidak akan mahu mengulangi kesilapan sama untuk berkompromi dengan anak muridnya tersebut sekali lagi.

Jadi, tidak hairan Zahid sekarang sedang menggunakan parti yang diketuainya untuk menjatuhkan PM daripada parti sendiri asalkan kes-kes mahkamah dihadapinya dapat diselesaikan dengan segera.

Zahid tidak mahu nasib sama menimpa Najib yang bakal berdepan perbicaraan akhir esok melibatkan penyelewengan dana SRC International Sdn Bhd, juga menimpa dirinya.

Jadi tidak hairan, satu mesyuarat tergempar diadakan hari ini melibatkan Ketua-Ketua Bahagian UMNO bagi merealisasikan matlamatnya yang satu iaitu menyelamatkan Najib daripada dijatuhi hukuman penjara dan pada masa sama menggugurkan kes-kes mahkamah dihadapinya.

Bagaimanapun, difahamkan Ketua-Ketua Bahagian UMNO mula menjauhkan diri daripada Zahid dan Najib yang dilihat mahu menggunakan parti demi kepentingan peribadi untuk menyelamatkan diri daripada pertuduhan jenayah yang dilakukan mereka sebelum ini.

Difahamkan Anwar tidak lagi melayani panggilan Zahid untuk membantunya dalam menghadapi kes-kes mahkamah, malah mula menjauhkan diri daripada dua pemimpin UMNO tersebut.

Nasihat Timbalan Presiden PKR baharu, Rafizi Ramli diterima Anwar dengan terbuka untuk menjauhkan diri daripada pemimpin UMNO yang sedang berdepan kes mahkamah.

Rafizi tidak mahu Anwar mengulangi kesilapan sama sebelum ini kerana terlalu mempercayai Zahid dan Najib sehingga diperdaya dengan mudah.

Anwar lebih selesa dengan Ismail Sabri yang dilihat mempunyai kesungguhan politik kerana sudah menunaikan janjinya seperti yang dimerterai sebelum ini dalam memorandum persefahaman (MoU) antara kerajaan dengan blok pembangkang, Pakatan Harapan (PH).

Beberapa kejayaan dalam MoU tersebut sudah berjaya dikecapi, antaranya undang-undang anti-lompat parti yang sangat signifikan dengan tuntuntan PH sebelum ini.

Jadi, tidak ada alasan lagi untuk Anwar menerima tawaran Zahid dan Najib untuk menjatuhkan Ismail Sabri seperti dilakukannya sebelum terhadap Muhyiddin.

Takkan lah Anwar akan masuk perangkap anak muridnya dengan Najib sekali lagi seperti sebelum ini.


Pengeluaran bersasar KWSP dikaji jika PN menang: Muhyiddin

Perikatan Nasional (PN) bersedia mempertimbangkan untuk membenarkan pengeluaran Kumpulan Wang Simpanan Pekerja (KWSP) secara bersasar jika dipilih oleh pengundi menjadi Kerajaan Persekutuan pada hari pengundian 19 November ini.

Pengerusi PN Tan Sri Muhyiddin Yassin berkata walaupun pengeluaran KWSP tidak dimasukkan ke dalam manifesto Pilihan Raya Umum Ke-15 (PRU-15) Perikatan Nasional, tetapi ia akan dikaji.

“Antara perkara yang berbangkit ialah minta supaya abah ni benarkan lagi sekali pengeluaran KWSP.

“Tak ada dalam manifesto… tapi dulu pun kita buat pun tak ada dalam manifesto insya-Allah bila mana kita menang antara perkara yang kita akan lihat balik semula ialah tentang KWSP bersasar.

“Kalau kita lihat yang dahulu, kita dah benarkan berapa kali… I-Sinar, I-Lestari… walaupun awalnya agak sukar tapi lepas itu dipersetujukan,” katanya menjawab soalan peserta pada dialog selepas melancarkan Tawaran PN BEST bertemakan “Prihatin, Bersih dan Stabil: Malaysia Gemilang” yang merangkumi 12 tunjang utama, 30 pendekatan dan 234 tawaran, di Shah Alam, malam ini (6 November 2022).

Sementara tu, beliau berkata PN akan menjadikan Malaysia paksi ekonomi Asia Tenggara yang berteraskan industri masa hadapan dengan menyediakan Tabung Khas Galakan Pelaburan berjumlah RM5 bilion.

Beliau berkata, kerajaan PN akan menggalakkan perkembangan industri berteknologi tinggi bagi meningkatkan nilai tambah dan menyediakan pekerjaan berpendapatan tinggi khususnya tenaga kerja muda.

“Bagi merancakkan proses pemulihan ekonomi negara, kita akan membangunkan Perusahaan Mikro, Kecil dan Sederhana (PMKS) yang berdaya saing sebagai pemacu utama pertumbuhan ekonomi.

“Antaranya meneruskan program penjadualan atau penstrukturan semula pembiayaan atau moratorium secara bersasar bagi membantu PMKS yang terjejas.

“Selain itu, insentif khas Skim Prihatin PMKS akan disediakan untuk menggalakkan pendigitalan pengeluaran produk dan perkhidmatan serta latihan kemahiran,” katanya.


Singapura catat 10,713 kes baharu

Sebanyak 10,713 jangkitan baharu Covid-19 direkodkan di Singapura dalam tempoh 24 jam sehingga tengah hari tadi menjadikan kumulatif positif mencecah 986,320 kes sejak awal 2020 lalu.

Kementerian Kesihatan Singapura (MOH) juga memaklumkan dalam tempoh itu seramai 12 pesakit meninggal dunia akibat komplikasi Covid-19 menjadikan keseluruhannya 1,182 kematian.

Daripada jumlah kes baharu itu, 10,585 melihatkan penularan tempatan manakala 128 lagi kes import.

Terdapat 1,230 pesakit di hospital, menurut statistik jangkitan terkini di laman web MOH, dengan seramai 146 pesakit memerlukan sokongan oksigen.

Seramai 29 pesakit masih dirawat di unit rawatan rapi berbanding 36 pada Rabu.

Kebanyakan jangkitan baharu Covid-19 di Singapura melibatkan Protokol 2 iaitu mereka yang sihat dan mempunyai gejala ringan.

Antara kes baharu yang dilaporkan pada Khamis, 9,515 diklasifikasikan di bawah Protokol 2, terdiri daripada 9,425 kes tempatan dan 90 jangkitan import.

Sebanyak 1,198 kes lagi disahkan melalui ujian tindak balas rantai polimerase (PCR), dengan 38 daripadanya adalah jangkitan import. – Agensi


Banjir di Baling, MB mahu darurat bencana diisytihar bagi percepatkan bantuan

Menteri Besar Kedah Datuk Seri Muhammad Sanusi Md Nor berkata beliau mahu seboleh-bolehnya kawasan yang kritikal di beberapa kampung yang terjejas banjir di Baling diisytiharkan sebagai kawasan Darurat Bencana Tahap I atau II selari dengan situasi dan bidang kuasa yang ada.

Beliau berkata pengisytiharan itu amat penting bagi mempercepatkan operasi bantuan daripada agensi negeri dan Persekutuan (belanja kecemasan) berdasarkan bajet sedia ada di agensi masing-masing, lapor Bernama.

“Menurut Arahan MKN20, kuasa mengisytiharkan Darurat Bencana (Tahap III) terletak di tangan Perdana Menteri atas nasihat Jawatankuasa Pengurusan Bencana Pusat (JPBP). Bagi Darurat Bencana Tahap I, ia boleh diisytiharkan oleh Pegawai Daerah selaku Pengarah JPBP.

“Perbelanjaan atas sebab kecemasan akan memudahkan agensi segerakan semua langkah yang perlu untuk memperbaiki infrastruktur yang rosak dan memulihkan keperluan dan kemudahan asas penduduk terlibat,” katanya menerusi catatan dalam akaun Facebooknya.

Bagaimanapun, katanya perkara itu akan diputuskan dalam mesyuarat Jawatankuasa Pengurusan Bencana Negeri (JPBN) pagi ini yang akan dipengerusikan Setiausaha Kerajaan Negeri Kedah Datuk Ammar Shaikh Mahmood Naim selaku Pengarah JPBN.

“Pada pukul 10 pagi, Ketua Polis Daerah selaku Pengarah Operasi Jawatankuasa Pengurusan Bencana Daerah (JPBD) akan memberikan taklimat awal operasi mencari dan menyelamat (SAR).

“Saya juga dimaklumkan pihak bomba akan turut menggunakan khidmat helikopter untuk meninjau keadaan dari udara bagi memberi gambaran lebih jelas kesan dan punca-punca bencana,” katanya.

Sementara itu, Muhammad Sanusi berkata beliau dimaklumkan oleh pihak Jabatan Pengairan dan Saliran (JPS) bahawa hujan lebat yang mencurah di daerah Baling menyebabkan air sungai melimpah dan taburan hujan yang disukat di semua pusat cerapan sepanjang sungai menunjukkan kapasiti hujan yang banyak.

Muhammad Sanusi berkata dakwaan penduduk yang mengesyaki beberapa tandak tadahan air masyarakat di Gunung Inas telah pecah juga akan disiasat oleh agensi terbabit dan Jabatan Perhutanan untuk menentukan kesahihannya.

“Buat masa ini, ia belum dapat disahkan. Saya doakan semua mangsa dapat bersabar dengan ujian ini dan semua agensi dan sahabat handai akan terus membantu kerana kita semua adalah bersaudara,” katanya.


Gajah panjat bukit habitat di Tasik Kenyir

Jabatan Perlindungan Hidupan Liar dan Taman Negara (PERHILITAN) mengesahkan foto sekumpulan gajah sedang berjalan menaiki bukit yang tersebar di media sosial, berlaku di kawasan tepi Tasik Kenyir di Hulu Terengganu.

Pengarah PERHILITAN Terengganu Loo Kean Seong berkata lokasi terbabit juga adalah laluan dan habitat semula jadi haiwan itu.

Beliau berkata, kumpulan gajah yang dilihat bergerak secara berkumpulan di lokasi berkenaan tinggal di sekitar kawasan hutan berhampiran.

“Kita sedia maklum dengan kehadiran haiwan itu dan sentiasa melakukan pemantauan berkala dari semasa ke semasa bagi mengelak kejadian tidak diingini berlaku,” katanya menurut BH.

Beliau berkata demikian mengulas foto dan video menerusi hantaran di Facebook yang menunjukkan sekumpulan gajah sedang bergerak secara berkumpulan di Jalan Tasik Kenyir di Hulu Terengganu yang didakwa berlaku kira-kira jam 1.40 tengah hari tadi.

Kean Seong bagaimanapun menasihatkan orang ramai tidak menghampiri dan mengganggu haiwan berkenaan sekiranya terserempak bagi mengelak kejadian tidak diingini berlaku.

Orang ramai juga dinasihatkan berhati-hati ketika melalui kawasan berkenaan dan tidak merakam foto atau video, selain tidak membunyikan hon bagi mengelak ia bertindak agresif.

“Jangan hon dan jika boleh, segera beredar dari kawasan berkenaan,” katanya.


PM ajak Keluarga Malaysia bersama perangi Covid-19, pulihkan ekonomi

Perdana Menteri Datuk Seri Ismail Sabri Yaakob mengajak Keluarga Malaysia untuk bersama-sama terus berjuang memerangi musuh paling utama – pandemik Covid-19 – sekali gus memerdekan Malaysia daripada kegawatan ekonomi, dan memberi kestabilan politik.

Katanya wabak penyakit dan kegawatan ekonomi ketika ini belum pernah dialami oleh pemimpin serta kerajaan terdahulu, malah turut menggugat kestabilan politik negara dan seluruh dunia.

“Sempena hari kemerdekaan ini, kita perlu terus berjuang memerangi pandemik Covid-19 sebagai musuh yang paling utama. Kejayaan ini akan membolehkan kita membuka jalan pemulihan ekonomi negara dalam norma baharu.

“Ekonomi wajar dipulihkan, kesejahteraan rakyat perlu ditingkatkan, keyakinan pelabur harus dikembalikan,” katanya dalam perutusan sempena Hari Kebangsaan 2021 yang disambut esok yang disiarkan di stesen televisyen dan radio tempatan malam ini.

Perdana Menteri berkata, usaha pemulihan negara antara lain boleh dilakukan oleh Keluarga Malaysia dengan segera mendapatkan vaksin yang telah terbukti memberi impak positif terutama dalam melawan musuh utama negara itu.

Berpandukan data dan fakta, Perdana Menteri melahirkan keyakinan bahawa hanya melalui kerjasama penuh daripada semua pihak, peperangan melawan pandemik Covid-19 akan berakhir dengan kemenangan.

Menyingkap sejarah, Perdana Menteri berkata perjuangan menuntut kemerdekaan selepas berakhirnya Perang Dunia Kedua, telah menyatukan seluruh kepimpinan tanpa mengira garis politik dalam menolak gagasan Malayan Union.

Beliau berkata inilah sebenarnya semangat dan perjuangan yang telah wujud sejak dulu lagi dengan matlamat mencapai kemerdekaan tanah air walaupun bukan sedikit pahlawan negara yang gugur dan terkorban dalam mempertahan kemerdekaan negara ini.

“Negara berterima kasih kepada perjuangan dan pengorbanan seluruh yang terlibat terutama anggota keselamatan, tentera dan polis sejak dahulu sehingga kini,” katanya.

Perdana Menteri turut mengajak rakyat memiliki semangat kebersamaan yang ditunjukkan oleh Tunku Abdul Rahman Putra Al-Haj, Tun Abdul Razak Hussein, Tun Hussein Onn, Tun Dr Ismail Abdul Rahman, Tun Tan Cheng Lock, Tun HS Lee dan Tun VT Sambanthan.

“Ini termasuklah kebersamaan tokoh-tokoh dari Sabah dan Sarawak seperti Tun Datu Mustapha, Tun Muhammad Fuad Stephens, Tun Abdul Rahman Ya’kub dan Tun Temenggong Jugah terhadap pembentukan Malaysia. Semangat kebersamaan inilah yang perlu kita warisi untuk memulih dan membina negara,” katanya.

Sambutan Hari Kebangsaan 2021 di Dataran Pahlawan Negara, Putrajaya esok yang bertemakan Malaysia Prihatin akan berlangsung selama kira-kira 55 minit bagi mengelakkan risiko jangkitan Covid-19.


Guna teknologi baharu bantu percepat pemulihan ekonomi: PM

Sektor swasta perlu mengguna pakai teknologi baharu agar negara dapat mempercepat pemulihan ekonominya, kata Perdana Menteri, Tan Sri Muhyiddin Yassin.

Beliau berkata, pandemik Covid-19 menjadi pemangkin untuk mempercepatkan penggunaan penyelesaian digital dan ia juga menunjukkan kepentingan untuk menaik taraf dan mengukuhkan teknologi dan infrastruktur bagi memudahkan proses menjalankan perniagaan.

“Ini termasuk mengurangkan pergantungan kita kepada buruh tidak mahir ketika kita beralih ke fasa automasi dan digitalisasi,” katanya berucap pada sesi dialog bersama industri yang dianjurkan oleh Kementerian Perdagangan Antarabangsa dan Industri, di sini, hari ini.

Muhyiddin berkata, satu lagi hikmah di sebalik pandemik yang berlaku adalah tindakan segera untuk menggerakkan agenda inklusi digital, bagi membolehkan berjuta-juta orang bekerja, belajar dan berhubung secara digital.

“Pandemik ini telah menyedarkan kita bahawa untuk terus maju kehadapan, kita perlu lari daripada kebiasaan dan membangunkan pelbagai langkah untuk mengurangkan impak pandemik terhadap rakyat dan ekonomi kita. Ia bukan lagi keadaan seperti biasa. Sudah sampai masanya untuk mencari idea baharu. Sudah sampai masanya untuk berinovasi,” katanya.

Memetik laporan Bernama, Perdana Menteri berkata, kerajaan baru-baru ini mengumumkan Pelan Tindakan Transformasi Digital, yang mengandungi pelan yang menumpu untuk mengembang dan menambah baik kesalinghubungan digital Malaysia.

Menurutnya, pelan tindakan Jalinan Digital Negara (JENDELA) berjumlah US$12.7 bilion (US$1=RM4.12), akan menjadi platform bagi mencapai aspirasi ini dengan mempercepat kesalinghubungan digital negara menerusi penggunaan mudah alih, gentian dan akses tanpa wayar tetap secara meluas, dan membuka jalan kepada 5G.

“KIta percaya ia akan mendorong penggunaan teknologi dan transformasi digital. Ini perlu bagi trajektori ekonomi negara. Malaysia juga menyedari industri berasaskan Revolusi Perindustrian Keempat (IR4.0) akan mempercepat pertumbuhan ekonomi digital kita.

“Di bawah inisiatif didorong teknologi IR4.0, kita telah memperkenalkan Malaysia 5.0 – agenda transformasi digital bagi perniagaan, untuk menangani akses kepada digital, inklusi kewangan, produktiviti dan pertumbuhan menerusi instrumen industri 4.0 seperti teknologi kewangan (fintech), blockchain dan Kecerdasan Buatan (AI),” katanya.

Muhyiddin berkata dengan Malaysia 5.0, ekonomi digital akan diperkasakan bagi menyumbang ke arah ekonomi sirkular dan lebih mampan.

Perdana menteri juga menyifatkan teras pemulihan ekonomi ini adalah berdasarkan kejayaan pelaksanaan Program Imunisasi Covid-19 Kebangsaan yang kini memasuki fasa kedua.

“Apabila semakin ramai rakyat mendapat vaksinasi, saya yakin kita semakin hampir untuk melihat pandemik ini berakhir dengan berkesan,” katanya.

Dalam pada itu, Muhyiddin berkata Bank Negara Malaysia telah mengunjurkan bahawa Keluaran Dalam Negara Kasar (KDNK) akan kembali meningkat kepada 6.0 hingga 7.5 peratus pada tahun ini dengan pemulihan stabil aktiviti domestik berserta peningkatan permintaan luaran yang menjadi faktor asas dan pendorong sentimen optimis sedemikian.

Beliau berkata, sebagai sebuah ekonomi yang banyak bergantung kepada perdagangan, Malaysia akan terus berperanan sebagai penyokong utama sistem perdagangan pelbagai hala yang berteraskan peraturan.

Malah, jelas beliau, Malaysia akan terus terbabit dalam libat urus secara konstruktif merangkumi inisiatif-inisiatif integrasi ekonomi serantau, termasuk menerusi pembabitan aktif dalam usaha perjanjian perdagangan bebas yang membawa manfaat ketara untuk negara.

“Ini merupakan alasan utama di sebalik penyertaan kita dalam Perjanjian Perkongsian Komprehensif Ekonomi Serantau (RCEP) yang memberi akses terhadap satu pertiga pendudukan dunia selain sebagai pasaran yang menyumbang 29 peratus kepada KDNK global,” katanya.

Mengulas kemajuan di masa depan, perdana menteri menyuarakan harapan agar komuniti perniagaan serta individu-individu persendirian untuk terus memainkan peranan penting dalam pengurusan serta membendung pandemik Covid-19 .

“Kita perlu terus melaksanakan pendekatan keseluruhan masyarakat bagi menerapkan sikap kebergantungan diri dan semangat perpaduan. Usaha membendung pandemik serta menangani impak akibatnya adalah tanggung jawab kita secara bersama.

“Sehubungan itu, saya sekali lagi perlu menegaskan bahawa peranan industri sememangnya amat penting bagi mencapai matlamat bersama untuk melindungi kehidupan serta mata pencarian,” kata beliau.


Thailand rancang buka semula Bangkok kepada pelancong asing

Pelancong asing yang sudah melengkapkan suntikan vaksin Covid-19 akan dibenar memasuki wilayah Bangkok apabila ibu kota Thailand itu dibuka semula sepenuhnya mulai bulan depan.

Sebelum ini, industri pelancongan di Thailand telah menyumbangkan hampir seperlima pendapatan negara namun, sejak sekatan perjalanan dilaksanakan untuk mencegah penularan Covid-19, ia menunjukkan penurunan kehadiran pelancong asing sekali gus menjadi penyumbang terburuk buat ekonomi Thailand sejak 20 tahun lalu.

Sehubungan itu, bagi menyelamatkan ekonomi dan industri pelancongannya, kerajaan Thailand bertekad membuka kembali negara itu dalam keadaan gelombang ketiga penularan Covid-19 semakin buruk.

Lembaga Pelancongan Thailand (TAT) semalam memaklumkan mulai 1 Oktober, semua pelancong asing yang telah menerima vaksin sepenuhnya akan dibenarkan mengunjungi Bangkok dan empat wilayah lain tanpa perlu menjalani kuarantin selama dua minggu di hotel.

Sementara itu, lima wilayah lain termasuk Chiang Mai, Chon Buri, Phetchaburi dan Prachuap Khiri Khan akan melaksanakan program menarik pelancong yang sama seperti di Phuket, di mana program ‘sandbox’ akan diperkenalkan.

Di bawah program ini, pelancong yang tiba di wilayah itu akan dibenarkan menetap di kawasan tertentu selama tujuh hari setelah tiba dan ujian saringan Covid-19 akan dilakukan terhadap mereka.

Selain itu, mulai Oktober ini, terdapat 21 destinasi lain yang akan dimasukkan ke dalam program itu termasuk Chiang Rai, Sukhothai dan kawasan percutian tepi laut yang popular iaitu Rayong.

Tiga pulau lain seperti Samui, Tao dan Phangan akan turut dibuka semula dengan beberapa sekatan akan dilaksanakan.

Walaupun gelombang ketiga ini masih belum reda sepenuhnya, terdapat pendapat dari beberapa agensi pelancongan yang telah memberi amaran bahawa rancangan ini boleh berubah dari semasa ke semasa.

Pada 2020, Thailand masih mampu mengawal jangkitan Covid-19, namun sejak April lalu, varian Delta telah menular sehingga kes positif di negara itu kini melebihi 1.3 juta dengan hampir 14,000 kematian dilaporkan.

Sebelum ini, hampir 29,000 pelancong antarabangsa yang divaksin sepenuhnya mengunjungi Pulau Phuket menerusi program ‘sandbox’ dan Thailand mampu menjana pendapatan sebanyak AS$50 juta, kata jurucakap kerajaan, Thanakorn Wangboonkongchana.

Semalam, Kementerian Kesihatan Awam Thailand melaporkan 14,403 jangkitan baharu dikesan dalam tempoh 24 jam manakala 189 pesakit meninggal dunia.

Angka kumulatif kes positif di negara itu telah mencecah pada 1,352,953 dengan 13,920 kes kematian yang direkodkan sejak Mac tahun lalu. – Agensi


UMNO tangguh PAU 2021

Perhimpunan Agung UMNO (PAU) 2021 yang dijadualkan berlangsung pada 12 hingga 15 Januari tahun depan ditangguhkan ke suatu tarikh yang akan ditetapkan kemudian, susulan masalah banjir yang melanda beberapa negeri sekarang.

Setiausaha Agung UMNO, Datuk Seri Ahmad Maslan dalam kenyataan hari ini berkata Presiden, Timbalan Presiden, Jawatankuasa Pengurusan serta Ahli Majlis Kerja Tertinggi UMNO bersetuju supaya Perhimpunan Agung UMNO 2021 ditangguhkan.

“Ini disebabkan bencana banjir yang berlaku di banyak kawasan dan pimpinan UMNO akar umbi diminta membantu mangsa-mangsa banjir.

“Ada beberapa bahagian seperti Kota Raja dan Klang masih tidak dapat mengadakan mesyuarat perwakilan bahagian kerana dilanda musibah banjir,” katanya.

Menurutnya PAU biasanya melibatkan hampir 6,000 pemimpin akar umbi Bahagian, Wanita, Pemuda dan Puteri daripada 191 Bahagian UMNO serta ribuan lagi pemerhati seluruh negara.

“UMNO turut berdukacita bersama rakyat yang terkesan akibat bencana banjir yang melanda. Diharap jentera UMNO dan Barisan Nasional (BN) serta kerajaan pusat dan negeri terus membantu mereka,” katanya.

Sebelum ini, mesyuarat perwakilan UMNO bahagian diadakan secara serentak seluruh negara, 18 Disember lalu, didahului mesyuarat perwakilan Wanita, Pemuda dan Puteri UMNO Bahagian pada 11 dan 12 Disember lalu.

UMNO telah menetapkan Perhimpunan Agung UMNO (PAU) 2021 diadakan pada tahun hadapan selama tiga hari bermula 13 hingga 15 Januari 2022.

Perkara itu diputuskan dalam mesyuarat bulanan Majlis Kerja Tertinggi (MKT) UMNO yang dipengerusikan Presiden, Datuk Seri Ahmad Zahid Hamidi pada 29 September lalu.


Adakah Rosmah akan ikut Najib ke penjara atau tidak diketahui esok

Esok (Khamis, 1 September 2022), sekiranya mahkamah memutuskan menerima pembelaan dirinya, maka Datin Seri Rosmah Mansor akan dibebaskan daripada tiga tuduhan meminta suapan RM187.5 juta dan menerima suapan masing-masing berjumlah RM1.5 juta serta RM5 juta berkaitan projek pembekalan dan pemasangan tenaga solar di 369 sekolah luar bandar di Sarawak bernilai RM1.25 bilion.

Namun, jika mahkamah memihak kepada Rosmah, pihak pendakwaan boleh mengemukakan rayuan terhadap keputusan itu di Mahkamah Rayuan.

Sebaliknya, jika pembelaannya gagal menimbulkan keraguan munasabah ke atas kes pendakwaan, Rosmah berdepan hukuman maksimum penjara 20 tahun bagi setiap tuduhan dan denda tidak kurang lima kali ganda jumlah atau nilai suapan atau RM10,000, mengikut mana yang lebih tinggi.

Bagaimanapun, isteri bekas Perdana Menteri Datuk Seri Najib Razak itu, yang juga digelar ‘First Lady Of Malaysia’ boleh memohon untuk menangguhkan pelaksanaan hukuman penjara dan mengemukakan rayuan kepada Mahkamah Rayuan.

Esok, selepas hampir empat tahun perbicaraan, Hakim Mahkamah Tinggi Kuala Lumpur Mohamed Zaini Mazlan, akan membuat keputusan penghakiman terhadap kes itu.

Hakim Mohamed Zaini dijadual membuat keputusannya pada jam 9 pagi di Mahkamah Tinggi Kuala Lumpur.

Bagaimanapun, Rosmah telah memfailkan permohonan saat akhir untuk menyingkir Mohamed Zaini daripada mendengar atau membuat keputusan berhubung kes itu.

Permohonan itu difailkan pada Selasa (30 Ogos) atas alasan kononnya penghakiman kesnya bocor. Keputusan penghakiman itu disediakan oleh pihak lain yang telah tular di media sosial pada 26 Ogos.

Difahamkan, esok Mahkamah Tinggi akan menangani permohonan itu terlebih dahulu.

Rosmah sebelum ini menghadapi tiga pertuduhan rasuah melibatkan projek pembekalan dan pemasangan tenaga solar di 369 sekolah luar bandar di Sarawak bernilai RM1.25 bilion.

Rosmah pada 15 November 2018, mengaku tidak bersalah di Mahkamah Sesyen, atas dua tuduhan meminta rasuah wang tunai RM187.5 juta dan menerima RM1.5 juta berhubung projek pembekalan dan pemasangan tenaga solar di sekolah luar bandar di Sarawak.

Bagi pertuduhan pertama, dia didakwa meminta suapan untuk dirinya sendiri RM187.5 juta, yang dibuat melalui bekas pegawai khasnya Datuk Rizal Mansor, iaitu 15 peratus nilai kontrak daripada Saidi.

Wang berkenaan sebagai upah membantu Jepak Holdings mendapatkan projek dikenali sebagai Projek Bersepadu Sistem Solar Photovoltaic (PV) Hibrid dan Penyelenggaraan serta Operasi Genset/Diesel bagi 369 Sekolah Luar Bandar Sarawak bernilai RM1.25 bilion secara rundingan terus daripada Kementerian Pendidikan.

Rosmah didakwa melakukan perbuatan itu di Lygon Bistro, G-24, Ground Floor, Sunway Putra Mall, 100, Jalan Putra, Chow Kit dekat sini antara Mac dan April 2016.

Bagi pertuduhan kedua, dia didakwa menerima rasuah berjumlah RM1.5 juta daripada bekas Pengarah Urusan Jepak Holdings, Saidi Abang Samsudin sebagai upah membantu Jepak Holdings mendapatkan projek itu di Nombor 11, Jalan Langgak Duta, Taman Duta, pada 7 September 2017.

Rosmah didakwa mengikut Seksyen 16(a)(A) Akta Suruhanjaya Pencegahan Rasuah Malaysia 2009 dan boleh dihukum bawah Seksyen 24(1) akta sama.

Sabit kesalahan, ia memperuntukkan hukuman penjara maksimum 20 tahun dan denda tidak kurang lima kali ganda jumlah atau nilai suapan atau RM10,000, mengikut mana lebih tinggi.

Pada 10 April 2019, Rosmah sekali lagi dihadapkan ke Mahkamah Sesyen atas pertuduhan menerima suapan RM5 juta daripada Saidi menerusi Rizal kerana membantu Jepak Holdings mendapatkan projek sama di tempat yang sama di Jalan Langgak Duta.

Semua kes itu dipindahkan dari Mahkamah Sesyen ke Mahkamah Tinggi untuk perbicaraan yang bermula 5 Februari tahun lalu.

Rosmah diperintah membela diri pada 18 Februari 2021 terhadap tiga tuduhan rasuah selepas Mohamed Zaini memutuskan pihak pendakwaan berjaya membuktikan kes prima facie terhadapnya.

Ketika membela diri pada 5 Oktober 2021, Rosmah yang penuh beremosi dan tidak dapat menahan sebak menyifatkan tuduhan terhadapnya adalah pendakwaan terpilih dan zalim, kejam serta berniat jahat.

Ketika memerintahkan Rosmah membela diri pada 18 Februari tahun lalu, Mohamed Zaini turut memutuskan bahawa rakaman audio dan transkrip mengandungi ayat “Can I advise you something?” turut diterima sebagai bukti dalam perbicaraan kes berkenaan.

Rakaman audio itu dipercayai sebagai sebahagian daripada perbualan di antara Rosmah dan Najib yang dimainkan oleh pihak pendakwaan ketika perbicaraan.

Pendakwaan dalam hujah mereka sebaliknya menyatakan bahawa tuduhan terhadap Rosmah sudah berjaya dibuktikan dan untuk diputuskan oleh mahkamah tanpa sebarang keraguan munasabah. Ini adalah kerana pembelaan Rosmah adalah penafian kosong semata-mata dan tidak menimbulkan sebarang keraguan munasabah.


11 pesakit meninggal dunia semalam, 10 negeri catat sifar kematian

Tiada kes kematian direkodkan di 10 negeri dan Wilayah Persekutuan semalam, sementara jumlah pesakit yang meninggal dunia dalam tempoh itu juga semakin menurun berbanding hari-hari sebelumnya.

Tiada kematian direkodkan di Johor, Kedah, Melaka, Negeri Sembilan, Pahang, Perlis, Pulau Pinang, Kuala Lumpur, Labuan dan Putrajaya.

Dalam tempoh 24 jam semalam, sebanyak 11 kes kematian dilaporkan di enam lagi negeri, termasuk dua pesakit meninggal dunia sebelum sempat mendapatkan rawatan di hospital atau dikategorikan sebagai kes ‘brought in death ‘ (BID).

Jumlah itu menjadikan kumulatif kematian sejak wabak Covid-19 melanda negara pada Februari 2020 lalu meningkat kepada 31,655 kes, termasuk 6,386 kes BID, lapor Kementerian Kesihatan (KKM), hari ini.

Daripada enam negeri itu, Selangor mencatat enam kes kematian, menjadikan kumulatif di negeri itu sebanyak 9,993 kes, termasuk 2,116 kes BID.

Menerusi laman sesawang Covidnow yang dikemas kini tengah malam tadi, sehingga semalam, Selangor merekodkan 792,914 kumulatif kes positif dengan 772,649 pesakit telah sembuh, dan 10,272 kes masih aktif.

Daripada jumlah kes aktif itu, seramai 9,137 pesakit menjalani kuarantin di rumah; 258 ditempatkan di PKRC; 832 dimasukkan ke hospital; dan 45 pesakit dirawat di unit rawatan rapi (ICU), dengan 17 daripadanya memerlukan alat bantuan pernafasan.

Setakat ini, lebih 11.35 juta dos vaksin telah diberikan kepada penduduk Selangor dengan 94.3 peratus atau 4,773,794 daripadanya telah lengkap divaksinasi.

Sebanyak 95.5 peratus atau 4,843,407 populasi lagi menerima sekurang-kurangnya satu dos, manakala 1,748,925 individu lagi menerima suntikan dos penggalak.

Sementara itu, lima negeri masing-masing merekodkan satu kes kematian iaitu Kelantan, Perak, Sabah, Sarawak dan Terengganu.

Sejak awal 2020 lalu hingga semalam, negara merekodkan 2,783,331 kumulatif kes positif, dengan 2,711,900 pesakit telah sembuh, dan 39,776 kes masih aktif.

Daripada jumlah kes aktif itu, seramai 32,866 pesakit menjalani kuarantin di rumah; 3,230 ditempatkan di PKRC; 3,427 dimasukkan ke hospital; dan 253 pesakit dirawat di ICU dengan 115 daripadanya memerlukan alat bantuan pernafasan.

Sejak 24 Februari 2021 hingga semalam, lebih 59.03 juta dos vaksin Covid-19 telah diberikan kepada penduduk Malaysia, dengan 78.5 peratus atau 25,643,935 individu telah lengkap divaksinasi.

Sebanyak 79.7 peratus atau 26,019,908 individu lagi menerima sekurang-kurangnya satu dos, dan 7,570,846 mereka yang layak telah menerima suntikan dos penggalak.


4,149 perwakilan DAP pilih seorang sahaja Melayu duduki kerusi CEC

Sepuluh daripada 93 calon yang bertanding bagi menduduki Jawatankuasa Tertinggi Pusat (CEC) DAP sesi 2022-2025 adalah Melayu.

Tetapi, hanya seorang sahaja yang menang, itu pun berada pada tangga ke tujuh daripada 30 anggota CEC yang dipilih menerusi undian oleh 4,149 perwakilan yang hadir secara fizikal.

Yang menang itu pula hanya satu-satunya calon wanita Melayu – Ahli Dewan Undangan Negeri (ADUN) Ketari, Young Syefura Othman – yang memperoleh 991 undi.

Sembilan lagi calon Melayu yang bertanding, tidak mendapat perhatian rata-rata perwakilan yang terdiri daripada kaum lain di dalam parti yang kononnya menganggap mereka bukan rasis dan cauvinis.

Calon-calon Melayu yang tidak menjadi pilihan perwakilan DAP pada pemilihan semalam (20 Mac 2022) ialah:

Biarpun, jumlah keanggotaan CEC itu ditambah daripada 20 kepada 30 kerusi bagi pemilihan kali ini, ahli DAP Melayu tetap tidak diterima, sebaliknya seperti kata Naib Presiden PAS, Datuk Idris Ahmad mereka hanya mahu mempergunakan orang Melayu bagi mencapai cita-cita.

Keputusan pemilihan semalam juga jelas membuktikan DAP hanyalah sebuah parti yang mementingkan perkauman, parti cauvinis yang mahu meraih keuntungan dalam kalangan undi orang bukan Melayu, terutama di kawasan bandar.

Sebelum ini veteran UMNO yang juga Ahli Parlimen Gua Musang Tengku Razaleigh Hamzah turut mendakwa orang Melayu dalam DAP diperalatkan oleh rakan Cina mereka.

Namun bagi mengelak DAP dikatakan tidak rasis dan cauvinis, parti itu dijangka melantik beberapa pemimpin Melayu untuk memegang jawatan rendah dalam parti, sama ada di peringkat pusat atau negeri.

Ini berlaku pada 2017 apabila Tengku Zulpuri dilantik menjadi Naib Pengerusi DAP Kebangsaan bersama Chong Chieng Jen; Chow Kon Yeow; M Kulasegaran; dan Stephen Wong Tien Fatt.

Manakala Zairil pula dilantik sebagai Timbalan Setiausaha Publisiti DAP Kebangsaan yang dipengerusikan Yeo Bee Yin.

Walaupun, beberapa pemimpin Melayu bakal dilantik mengisi jawatan di dalam DAP, keputusan yang dibuat 4,149 perwakilan parti itu semalam, menterjemahkan bahawa Melayu tidak kira tua atau muda, sebenarnya diketepikan oleh DAP.

Berikut adalah senarai 30 ahli CEC DAP untuk penggal 2022-2025:


UMNO gantung keahlian dua ketua Wanita bahagian

Dua Ketua Wanita UMNO Bahagian di Perlis dan Pahang digantung kerana memberi sokongan kepada calon daripada parti lain dalam Pilihan Raya Umum Ke-15 (PRU-15) ini.

Setiausaha Agung UMNO Datuk Seri Ahmad Maslan turut memaklumkan penggantungan sementara keseluruhan jawatan di peringkat cawangan dan bahagian UMNO bahagian Arau dan Maran.

Dalam kenyataan hari ini (13 November 2022) beliau berkata jawatan Ketua Wanita UMNO Bahagian Arau Datin Seri Shamsiah Yasin, dan Ketua Wanita UMNO Bahagian Maran, Datin Seri Fatimah Kassim, digantung sementara.

“Penggantungan itu adalah selaras dengan Fasal 10.15 Perlembagaan UMNO kerana ada aduan sahih berkenaan tingkah laku, sikap dan kecenderungan kedua-duanya terbabit secara langsung atau tidak langsung dan menyokong calon parti lawan pada PRU-15,” katanya.

Ahmad berkata butiran lanjut dan pertuduhan akan dibuat dalam masa terdekat kepada Lembaga Disiplin dan akan melakukan pemantauan berterusan terhadap ahli-ahli UMNO sepanjang tempoh berkempen PRU ke-15 ini.

“Butiran lanjut dan pertuduhan akan dibuat dalam masa terdekat apabila aduan ke atas kedua-dua Ketua Wanita berkenaan kepada Lembaga Disiplin.

“UMNO ingin menegas, pemantauan berterusan akan dilakukan terhadap ahli-ahli parti sepanjang tempoh kempen PRU ke-15 ini bagi memastikan tiada unsur-unsur sabotaj dilakukan terhadap calon dan parti,” katanya.

Untuk rekod, kawasan Parlimen Arau ditandingi bekas Ketua UMNO Bahagian Datuk Seri Shahidan Kassim, manakala Parlimen Maran ditandingi Datuk Seri Ismail Mutallib. Kedua-duanya adalah penyandang kerusi berkenaan dan bertanding atas tiket Perikatan Nasional.


Penjajaran baharu UMNO, DAP perlu ambil kira suara akar umbi

Pimpinan DAP perlu mengambil kira suara akar umbi sekiranya mahu menyertai jajaran baharu politik tajaan UMNO.

Penganalisis politik, Dr. Sivamurugan Pandian berkata, tiada guna membuat jajaran politik baharu itu, sekiranya DAP tidak mendapat sokongan daripada ahli parti.

“Kita tengok UMNO mahu kerjasama DAP dan PKR, tetapi adakah PKR dan DAP ada cita rasa yang sama? Apakah penyokong PKR bersedia untuk bekerjasama dengan UMNO sedangkan mereka telah memberi pelbagai pandangan negatif ke atas UMNO?

“Kerjasama 3.0 ini banyak bergantung kepada keupayaan dan kepercayaan dalam kalangan ahli,” katanya lapor Utusan Malaysia.

Sebelum ini, Agenda Daily melaporkan Zahid membayangkan bakal terbentuk jajaran baharu politik bersama PKR dan DAP yang akan dikenali sebagai Perikatan 3.0 dan bukannya Perikatan Nasional (PN) semasa Pilihan Raya Umum Ke-15 (PRU15) nanti.

Pendedahan terbuka Zahid itu secara tidak langsung mengukuhkan lagi khabar angin sebelum ini dengan menyifatkan langkah tersebut diambil sesuai dengan dinamik politik yang sedang berlaku mengikut perubahan dan keadaan politik semasa negara.

Namun, sebelum ini beberapa pemimpin parti mendakwa Zahid sedang berusaha untuk membawa UMNO duduk serumah bersama PKR dan DAP.

Mengulas lanjut, Dr. Sivamurugan Pandian berkata, penjajaran baharu itu perlu mendapat sokongan daripada akar umbi seterusnya memberi keyakinan kepada rakyat seluruhnya.

“Jika itu mahu dilakukan, kita harus melihat sejauh mana ahli parti bersetuju sedangkan beberapa bulan ini kerap dikatakan ‘No Anwar, No DAP’.

“Tiba-tiba jika wujud kerjasama, itu gambaran yang tidak begitu baik melainkan telah diperjelaskan kepada ahli parti,” katanya

Terdahulu, Ahmad Zahid membayangkan usaha penggabungan adalah bersama PKR dan DAP selepas mempertimbang kesesuaian dinamik politik negara yang sentiasa berubah atau mengikut perubahan semasa.

Mengukuhkan fakta tersebut, dilihat program UMNO mulai berjalan bersama DAP apabila Ketua Wanita UMNO, Datuk Dr. Noraini Ahmad menziarahi seorang mahasiswa Universiti Kebangsaan Malaysia (UKM) yang menghidapi kanser tahap empat bersama Ahli Parlimen DAP Bangi, Ong Kian Ming.

Namun dalam isu lawatan itu timbul perasaan tidak puas hati daripada UMNO Bahagian Bangi.

Menurut ketuanya, Datuk Mohd Zaidi Mohd Zain Ketua Wanita UMNO itu sudah banyak kali mengadakan program di sekitar Bangi namun UMNO Bahagian tidak pernah menerima jemputan daripadanya bahkan untuk memaklumkan kepada wakil di kawasan tersebut pun tidak pernah.


Fazley Yaakob kongsi tip pembelajaran anak di rumah

Walaupun sekolah bakal dibuka secara berperingkat mulai Oktober ini, masih ramai ibu bapa memilih untuk tidak menghantar anak ke sekolah.

Kebimbangan mereka terhadap  pandemik Covid-19 yang melanda dunia Mac 2020 menyebabkan ibu bapa lebih selesa anak-anak belajar di rumah berbanding di sekolah yang mungkin berlaku risiko jangkitan Covid-19.

Dalam situasi pandemik yang membimbangkan ini, chef selebriti, Datuk Fazley Yaakob isteri, Datin Azrene Ahmad memilih untuk mengajar sendiri anak-anak di rumah. Difahamkan, ketiga-tiga anak lelakinya sudah diberhentikan sekolah sejak Perintah Kawalan Pergerakan (PKP) Januari lalu.

Fazley menghentikan persekolahan tiga anaknya di sebuah sekolah antarabangsa di sini bagi mengikuti kaedah pembelajaran secara dalam talian dari rumah mengikut sistem disediakan Wolsey Hall Oxford dari United Kingdom.

Fazley berkata, tiga anaknya iaitu Ahmad Fariedz Shah, 13; Ahmad Fieradz Shah, 12; dan Ahmad Firudz Shah, 10, sudah beberapa bulan bersekolah secara dalam talian di rumah sejak Perintah Kawalan Pergerakan (PKP) 2.0 dengan mengikuti sistem itu.

“Apa yang berlaku ketika ini membuatkan kami bimbang dengan keselamatan anak-anak di sekolah. Jadi, kami berbincang dan terfikir untuk mengguna kaedah pembelajaran di rumah tapi mengikut sistem yang berkesan. Maka, kami berusaha mencari kaedah diinginkan.

“Justeru, selepas membuat pencarian didapati sistem pembelajaran di rumah disediakan Wolsey Hall Oxford ini sangat sesuai untuk anak-anak kami. Namun, saya ambil masa sebulan juga untuk membuat keputusan memberhentikan anak-anak di sekolah antarabangsa dan bersekolah di rumah,” katanya.

Fazley berkata, keputusan itu juga memberi peluang kepadanya menguruskan anak-anak di rumah sekali gus merapat dan mengeratkan hubungan kekeluargaan.

Dia dan isteri berganding bahu dan saling membantu memberi perhatian kepada pembelajaran anak-anak mereka.

Dalam pada itu, Azrene memberitahu, kaedah yang dia dan suami pratikkan berbeza dengan PDPR. Kalau PDPR semua dalam talian dan  cikgu yang mengajar.

“Cara kami Our style of ialah  “parent-led”. Maknanya yang jadi guru besar, cikgu ialah ibu bapa. Ia bukan mudah dalam  pembahagian masa.

“Tetapi anak-anak kami gembira kerana sekolah  antara dua hingga empat jam sehari, kerja rumah selesai dan dapat menghabiskan masa dengan ibu bapa. Selain itu, ada peningkatan prestasi yang amat ketara, ada peningkatan dari segi tingkah laku.

“Cara kami memerlukan komitmen 100 peratus daripada ibu bapa. Ganjaran apabila kita lihat keadaan anak-anak , memang amat memuaskan,” ujarnya.

Tambah Azrene, kos sistem ini tidak setinggi   kos yuran sekolah antarabangsa walaupun anak-anak belajar di rumah.

Yuran sekolah di rumah ini secara keseluruhan kurang satu pertiga daripada keseluruhan yuran sekolah antarabangsa walaupun silibus sama.

“Kos banyak melibatkan teknologi. Contohnya wifi, komputer riba, telefon pintar dan beberapa peralatan sekolah yang lain seperti pen, pensil, pemadam, pembaris dan sebagainya. Buku teks sekolah pun sangat minimum kerana  kebanyakan buku teks seperti matematik dan sejarah boleh dimuat turun melalui laman sesawang,” ceritanya.

Dalam pada itu,  Fazley dan isteri  turut berkongsi petua termasuk sebelum mengajar anak-anak, ibu bapa perlu belajar dan memahami topik yang akan diajar terlebih dahulu bagi memastikan ilmu yang disampaikan adalah tepat dan betul.

“Memisahkan status ibu bapa dan anak-anak semasa sesi pembelajaran berlangsung, dengan menganggap anak-anak adalah pelanggan dan ini bertujuan mengubah persepsi anak-anak. Dalam situasi ini anak-anak akan sedar bahawa mereka perlu belajar dengan baik kerana mereka sedang berada dalam sesi formal antara guru dan pelajar,” katanya.


JPN, PPD tak dibenar minta data markah PBD murid daripada guru

Jabatan Pendidikan Negeri (JPN) dan Pejabat Pendidikan Daerah (PPD) tidak boleh lagi meminta data pemarkahan Pentaksiran Bilik Darjah (PBD) daripada guru-guru, susulan pelaksanaan sistem perekodan data yang dijangka bermula hujung tahun ini, kata Menteri Kanan Pendidikan Datuk Dr Radzi Jidin.

Beliau berkata sistem perekodan data itu, yang merupakan satu platform untuk guru-guru memasukkan markah PBD pelajar Tahun Empat, Lima, Enam dan Tingkatan Satu, Dua, Tiga, bakal meringankan tugas guru kerana tidak perlu memasukkan data yang sama berulang kali, dalam sistem yang berlainan.

“Antara cabaran utama yang kita terima apabila guru-guru sampaikan pada kita (ialah) apabila masukkan markah PBD, perlu masukkan mengikut templat yang disediakan di peringkat sekolah, kemudian PPD pula minta supaya dimasukkan dalam sistem mereka, selang sekejap, JPN pula minta supaya dimasukkan ke dalam sistem mereka juga.

“Cikgu jadi kecewa bila nak kena masukkan benda yang sama berkali-kali,” katanya kepada media selepas menghadiri Majlis Wadah Aspirasi Menteri Kanan Pendidikan, di Putrajaya, hari ini.

Mengulas lanjut, Radzi berkata platform yang sedang dibangunkan itu akan membolehkan data pelajar hanya dikongsikan antara guru dan Kementerian Pendidikan (KPM) sahaja, namun PPD dan JPN masih boleh mendapatkan data tertentu dengan kebenaran.

Beliau berkata pelaksanaan sistem itu kelak dapat menambah kecekapan sistem pendidikan serta membolehkan supaya tugasan guru itu dapat ditingkatkan efisiensinya.

Mengulas lanjut, Radzi berkata melalui data yang dimasukkan ke dalam platform khas itu, KPM boleh mengenal pasti sekiranya sesebuah sekolah itu memerlukan intervensi dari kementerian.

“Bila kita dapat data seluruh negara, kita boleh cerakinkan data ini mengikut negeri, PPD, kawasan dan sebagainya untuk kita lihat sekiranya perlu mendapat intervensi, katakanlah satu PPD ni, Bahasa Inggerisnya jauh ketinggalan dari yang lain, mungkin kerana tidak ramai guru Bahasa Inggeris di kawasan tersebut.

“Jadi kita boleh perincikan, cerakinkan mengikut keperluan kita.. melalui data tersebut membolehkan kita menyusun apakah intervensi yang bersesuaian,” katanya.

Sementara itu, ditanya adakah KPM bercadang untuk mewujudkan satu silibus khusus berkaitan rasuah susulan cadangan beberapa pihak yang mahu perkara berkaitan rasuah dimasukkan dalam sistem pendidikan, Radzi berkata nilai-nilai moral telah diterapkan kepada pelajar melalui pelbagai mata pelajaran.

“Apa paling pentingnya kita lihat dalam konteks yang ingin kita laksanakan kita sedar bahawa integriti, etika ini merupakan antara perkara penting yang perlu diberi perhatian dalam sistem pendidikan kita,” katanya.


Jabatan agama Kedah pantau 71 ‘port’ kaki tak puasa

Jabatan Hal Ehwal Agama Islam Negeri Kedah (JHEAIK) mempergiatkan pemantauan di 71 restoran dan kedai makan di negeri ini yang dikenal pasti sering dikunjungi kaki ‘ponteng puasa’ pada bulan Ramadan.

Pengerusi Jawatankuasa Agama, Pendidikan dan Sumber Manusia negeri Datuk Najmi Ahmad berkata, sebanyak 200 anggota dan pegawai penguat kuasa JHEAIK akan melakukan penguatkuasaan bagi mengambil tindakan ke atas individu dan peniaga yang terlibat.

“Kebiasaannya, orang yang menjalankan perniagaan semasa bulan puasa ini adalah orang yang sama setiap tahun dan mungkin sudah menjadi tabiat mereka setiap kali menjelang Ramadan (menjual makanan dan minuman kepada individu yang tidak berpuasa).

“Bagi memastikan perkara ini tidak berlaku, pegawai dan anggota penguat kuasa JHEAIK akan memantau kegiatan di kawasan yang dikenal pasti sebagai lokasi golongan tidak berpuasa dari semasa ke semasa,” katanya pada sidang media di Alor Setar hari ini.

Memetik laporan Bernama, beliau berkata pemantauan turut dibuat ke atas premis makanan milik orang bukan Islam kerana ada peniaga Islam yang dikesan meletakkan makanan dan minuman untuk dijual kepada mereka yang tidak berpuasa di situ bagi mengaburi pihak penguat kuasa.

Najmi berkata bagi peniaga makanan yang beroperasi pada waktu tidak munasabah sepanjang Ramadan ini, pihak berkuasa tempatan akan mengambil tindakan sewajarnya mengikut peraturan ditetapkan.

“Waktu munasabah untuk menjual makanan pada bulan puasa adalah bermula 3 atau 4 petang dan kalau ada kedai yang menjual nasi campur pukul 10 pagi, itu memang tidak logik sama sekali,” katanya.


Pelantikan Muhyiddin sebagai Pengerusi MPN kebijaksanaan PM: Zahid

Pelantikan bekas Perdana Menteri Tan Sri Muhyiddin Yassin sebagai Pengerusi Majlis Pemulihan Negara (MPN) bertaraf menteri adalah hak dan kebijaksanaan Perdana Menteri Datuk Seri Ismail Sabri Yaakob.

UMNO telah menyatakan pendirian memberi sokongan kepada pelantikan Ismail Sabri sebagai Perdana Menteri sekali gus parti menyerahkan kepada kebijaksanaannya, kata Presiden UMNO Datuk Seri Ahmad Zahid Hamidi ketika kali pertama mengulas pembentukan Jemaah Menteri dan pelantikan Muhyiddin.

“Saya menerima banyak pertanyaan, bahkan sempat membaca pelbagai komen bertanyakan mengenai apakah pendirian UMNO dalam pembentukan Jemaah Menteri dan perlantikan mantan Perdana Menteri sebagai Pengerusi Majlis Pemulihan Negara bertaraf Menteri.

“Parti telah membuat pendirian menyokong perlantikan YAB Dato’ Sri Ismail Sabri Yaakob sebagai Perdana Menteri. Ini bermakna, parti menyerahkan kebijaksanaan kepada beliau sebagai Perdana Menteri dalam membuat keputusan atau kebijakan-kebijakan yang beliau rasakan sesuai dalam mengemudi pentadbiran negara.

“Pendirian parti ini juga boleh ditakwilkan bahawa Perdana Menteri yang mengetuai Kerajaan hari ini mempunyai kuasa-kuasa Perlembagaan dan sehubungan itu, menjadi tanggungjawab beliau untuk memastikan Kerajaan dapat berfungsi dengan baik dan tidak mengulangi kesilapan-kesilapan Kerajaan terdahulu,” katanya dalam kenyataan hari ini.

Untuk rekod, Ismail Sabri mengangkat sumpah jawatan Perdana Menteri pada 21 Ogos lalu, disusuli istiadat angkat sumpah Jemaah Menteri pada 29 Ogos.

Pelantikan Ismail Sabri dibuat setelah mendapat sokongan 114 Ahli Parlimen, termasuk 50 Ahli Parlimen dari parti gabungan Perikatan Nasional (PN) dipengerusikan Muhyiddin, iaitu 31 Ahli Dewan Rakyat Bersatu, 18 PAS dan seorang daripada Parti Solidariti Tanah Airku Rakyat Sabah (Star).

Pada 4 September lalu, Kabinet Ismail Sabri melantik Muhyiddin sebagai Pengerusi MPN bertaraf menteri.

Muhyiddin dalam kenyataan balas terhadap kepercayaan diberikan itu berkata beliau sedia menjalankan tugas berkenaan secara sukarela, tanpa sebarang imbuhan.

“Kepercayaan yang telah diberikan oleh Kerajaan ini merupakan suatu amanah untuk saya meneruskan segala usaha dan perancangan yang telah dimulakan sebelum ini untuk memulihkan negara daripada kesan wabak Covid-19.

“Saya berbesar hati menerima pelantikan ini dan akan menjalankan tugas secara sukarela tanpa apa-apa imbuhan,” katanya bekas Perdana Menteri itu.


Isu festival Bon Odori, MB kata Selangor akan rujuk pihak berkuasa agama negeri

Kerajaan Selangor akan merujuk pihak berkuasa agama negeri susulan kenyataan Menteri Di Jabatan Perdana Menteri (Hal Ehwal Agama) Datuk Idris Ahmad yang menasihatkan umat Islam supaya tidak menyertai Festival Tahunan Bon Odori yang disifatkan mengandungi unsur agama lain.

Menteri Besar Selangor Datuk Seri Amirudin Shari berkata pihaknya juga akan berhubung dengan pihak Kedutaan Jepun dan pengkaji bidang berkaitan bagi mendapatkan maklumat terperinci mengenai penganjuran festival tersebut, lapor Bernama.

Beliau berkata sebelum ini pihaknya tidak menerima sebarang nasihat atau pandangan berkaitan penganjuran festival itu sebaliknya menganggap ia sebagai acara kebudayaan.

“Kita perasan informasi (larangan menyertai festival) itu datang beberapa hari lepas menerusi Wikipedia, malah sebelum ini, tidak timbul isu mengenai festival itu,” katanya kepada pemberita selepas pelancaran Majlis Penasihat Kesihatan Awam Negeri Selangor (SELPHAC) di sini hari ini.

Amirudin berkata pihaknya akan meneruskan Festival Bon Odori itu, iaitu perayaan Buddha Jepun bagi menghormati semangat nenek moyang mereka yang akan diadakan di Kompleks Sukan Negara Shah Alam (Panasonic) pada 16 Julai ini, untuk memberi ruang kepada penganut agama lain menyambutnya seperti mana-mana perayaan yang disambut dalam negeri itu.

Semalam, Idris berkata umat Islam dinasihatkan supaya tidak menyertai Festival Bon Odori kerana berdasarkan kajian yang dibuat Jabatan Kemajuan Islam Malaysia mendapati festival itu mempunyai unsur-unsur keagamaan lain.

Mengenai SELPHAC, Amirudin berkata penubuhan jawatankuasa itu diluluskan 13 April lepas selari hasrat Kementerian Kesihatan bagi mengukuhkan agenda kesihatan awam dalam kalangan masyarakat selepas negara memasuki fasa peralihan ke endemik.


Risau melihat ‘pemimpin kesayangan’ tidak dilindungi sepenuhnya

Pengerusi Prasarana Datuk Seri Tajuddin Abdul Rahman dikritik ramai susulan tindakannya yang hanya memakai face shield (pelindung muka) tanpa pelitup muka ketika berada di dalam tren.

Menurut Public Health Malaysia pemakaian pelindung muka tidak mengantikan fungsi pelitup muka ia hanyalah perlindung tambahan bersama pelitup muka.

“Risau melihat pemimpin kesayangan tidak dilindungi sepenuhnya. Bukan apa dalam suasana sesak, pasti ada risiko penyebaran. Walaupun pernah dijangkiti, individu masih berpotensi untuk dijangkiti,”demikian menurut perkongsiannya di Facebook.

Mengulas perkongsian itu menurut Arm Ezad adalah sesuatu yang sukar untuk mendidik rakyat tentang kewajipan memakai pelitup muka di tempat awam sekiranya pemimpin tidak memberi contoh tauladan yang baik.

“Susah kalau pemimpin tak buat, orang awam akan cakap pemimpin boleh, konsep kita jaga kita bukan terpakai untuk orang awam je, mohon semua bagi kerjasama,” katanya.

Dalam pada itu menurut Aubrey Darr pemakian pelitup muka adalah wajib meskipun sudah mengenakan pelindung muka.

“Wajib pakai pelitup muka, ini bukan fesyen daripada pakai pelindung muka dan tak pelitup muka baik tak perlu pakai je semua,” katanya.

Kerajaan sebelum ini mewartakan bahawa individu yang hanya memakai pelindung muka tanpa mengenakan bersama pelitup muka di kawasan sesak boleh dikenakan kompaun.

Menteri Kanan (Keselamatan), Datuk Seri Ismail Sabri Yaakob, berkata perkara itu jelas melanggar prosedur operasi standard (SOP) pencegahan Covid-19 sebagaimana diwartakan.

Jelasnya, setakat ini Kementerian Kesihatan (KKM) belum membenarkan pelindung muka menggantikan pelitup muka kecuali kepada pelajar sekolah.

“Pemakaian pelitup muka masih diwajibkan, jadi bagi yang memakai pelindung muka, masih perlu memakai pelitup muka di dalamnya dan pihak berkuasa boleh mengambil tindakan terhadap individu yang melanggar SOP ditetapkan,” katanya.

Katanya, pihak berkuasa boleh mengenakan kompaun terhadap individu yang memakai pelindung muka tanpa pelitup muka sebagaimana garis panduan ditetapkan KKM.


Muhyiddin terima kunjungan PM baharu, beri sokongan penuh

Tan Sri Muhyiddin Yassin menerima kunjungan Perdana Menteri baharu Datuk Seri Ismail Sabri Yaakob yang selesai mengangkat sumpah di kediamannya petang tadi dan memberi komitmen Perikatan Nasional (PN) akan memberi sokongan penuh kepada pentadbirannya yang bakal dibentuk nanti.

Muhyiddin juga mengucapkan tahniah kepada Ismail Sabri atas pelantikan tersebut dan mengharapkan kerajaan yang dibentuk nanti dapat memberikan khidmat terbaik kepada rakyat sepanjang proses pemulihan yang sedang berjalan ketika ini.

“Saya telah menerima kunjungan YAB Dato’ Sri Ismail Sabri Yaakob di kediaman saya petang tadi. Saya mengucapkan setinggi-tinggi tahniah kepada beliau atas pelantikannya sebagai Perdana Menteri.

“Saya memberi sokongan penuh kepada beliau dan insya-Allah akan terus membantu Kerajaan Perikatan Nasional menyampaikan khidmat yang terbaik kepada rakyat, khususnya dalam tempoh pemulihan negara,” kata Muhyiddin dalam kenyataan di laman rasmi Facebooknya hari ini.

Beliau turut mendoakan Ismail Sabri agar dapat menggalas amanah tersebut dengan baik dan mengemudi negara ke arah kejayaan.

“Saya mendoakan semoga YAB Datuk Sri Ismail Sabri akan dapat menggalas amanah kepimpinan dengan sebaik mungkin dan mengemudi negara ke mercu kejayaan,” katanya lagi.

Pada 16 Ogos, Muhyiddin menghadap Yang di-Pertuan Agong Al-Sultan Abdullah Sultan Ahmad Shah untuk menyerahkan surat peletakan jawatannya sebagai PM dan jawatan seluruh Jemaah Menteri dengan serta-merta.

Terdahulu petang tadi, Ismail Sabri mengangkat sumpah di Istana Negara sebagai PM-9 menggantikan Muhyiddin.


KJ cukup bijak buat pilihan : Muhyiddin

Presiden Bersatu, Tan Sri Muhyiddin Yassin menyerahkan kepada bekas ketua Pemuda UMNO, Khairy Jamaluddin Abu Bakar dalam membuat keputusan berkait tawarannya sebelum ini.

Menurut Muhyiddin yang juga Pengerusi Perikatan Nasional (PN),bekas menteri kesihatan itu cukup bijak untuk membuat pilihan.

“Kami (PN) telah menyatakan bahawa berharap dia (Khairy) akan menyertai PN tetapi kita serahkan kepadanya (untuk membuat keputusan).

“Dia (Khairy) cukup pandai dan bijak untuk membuat pilihan,” katanya kepada pemberita.

Beliau berkata demikian ketika ditemui selepas Konvensyen dan Pelancaran Jentera PN Pulau Pinang di Ibu Pejabat Gerakan Pulau Pinang di Georgetown, hari ini.

Dalam pada itu, beliau memaklumkan tarikh pertemuan kepimpinan PN dengan Khairy sudah ditetapkan minggu hadapan.

“Saya sudah tetapkan tarikh dan rombongan beliau (Khairy) akan datang berjumpa dengan saya minggu depan,” katanya.

Bulan lalu, Muhyiddin menawarkan KJ menyertai Bersatu dengan jawatan sebagai ahli MPT namun bekas menteri itu meminta diberi masa bagi mempertimbangkan tawaran tersebut.

Untuk rekod, Khairy sebelum ini dipecat UMNO sebelum berlangsung pemilihan parti kerana hasratnya untuk bertanding melawan Presiden, Datuk Seri Ahmad Zahid Hamidi.


“Saya tidak campur tangan urusan pertukaran pegawai polis”

Dakwaan kononnya wujud campur tangan dalam pertukaran pegawai kanan polis dinafikan keras Menteri Dalam Negeri Datuk Seri Hamzah Zainudin.

Hamzah menyifatkan dakwaan tersebut sebagai tidak tepat dan menegaskan sebarang keputusan berhubung urusan pertukaran hanya diputuskan dalam Suruhanjaya Perkhidmatan Polis (SPP).

“Saya tidak pernah mencampuri urusan polis, saya minta maaflah kalau ada orang yang mengatakan saya mencampurinya.

“Tapi ini jelas, kerana saya adalah pengerusi SPP kalau ada keputusan yang telah dikeluarkan adalah keputusan SPP, tapi itulah kadang-kadang keputusan ini ada khilafnya ada orang yang kadang-kadang menerima sesuatu keputusan itu dengan cara (maksud) lain,” katanya dipetik Bernama hari ini.

Jelasnya lagi, sebarang keputusan yang diputuskan dalam SPP adalah berasaskan persetujuan majoriti bersama dan bukan dibuat oleh sebelah pihak sahaja.

“Jadi keputusannya adalah keputusan majoriti dan saya sentiasa ikut keputusan majoriti. Daripada saya buat keputusan sendiri, saya rasa elok semua pihak memahami bahawa SPP adalah suruhanjaya yang paling tinggi, kerana ia dilantik oleh Yang di-Pertuan Agong sendiri,” katanya.

Selain itu Hamzah berkata, adalah benar bahawa watikah pelantikan Ketua Polis Negara juga adalah daripada Yang di-Pertuan Agong.

Hamzah berkata pada masa sama, SPP seharusnya diletakkan di tempat paling atas daripada Ketua Polis Negara, kerana segala keputusan polis dibuat dalam majlis itu (SPP) daripada (berbanding hanya) melibatkan seorang individu.

Sementara itu, ditanya mengenai pertemuannya bersama dengan Ketua Polis Negara Tan Sri Abdul Hamid Bador, Hamzah enggan mengulas lanjut perkara berkenaan.

Pada 10 April lepas, Abdul Hamid dilapor akan berjumpa Hamzah dalam masa terdekat untuk meneruskan semula pelaksanaan pertukaran pegawai kanan polis yang ditangguhkan sebelum ini.


Wan Saiful pertimbang representasi tuduhan rasuah kepada AGC

Bekas Ketua Penerangan Bersatu, Datuk Wan Saiful Wan Jan sedang menimbang untuk membuat representasi kepada Jabatan Peguam Negara (AGC) berhubung pertuduhan rasuahnya membabitkan RM6.9 juta berkaitan program Jana Wibawa.

Peguamnya Datuk Rosal Azimin Ahmad mendedahkan perkara itu semasa prosiding di hadapan hakim Mahkamah Sesyen Kuala Lumpur, Rozina Ayob, hari ini (22 Mac 2023).

Sementara itu, Timbalan Pendakwa Raya Mohd Afif Ali memaklumkan kepada mahkamah bahawa pihak pendakwaan telah menyerahkan sebahagian dokumen kepada pihak pembelaan selaras dengan Seksyen 51A Kanun Tatacara Jenayah.

Bagaimanapun, terdapat beberapa dokumen perbankan dan Suruhanjaya Syarikat Malaysia (SSM) lain yang masih belum diserahkan, katanya.

“Kami memerlukan lebih banyak masa untuk mendapatkan dokumen daripada bank,” tambah Mohd Afif.

Mahkamah kemudian menetapkan 8 Mei untuk sebutan seterusnya.

Ketika ditemui media, Rosal berkata pihak pembelaan masih belum memutuskan representasi kerana ia bergantung kepada dokumen daripada pihak pendakwaan.

Representasi adalah surat yang dirujuk kepada pendakwaan bagi melampirkan fakta dan faktor kenapa pertuduhan yang dikenakan patut divariasikan kepada pertuduhan yang lebih ringan atau dilepaskan daripada pertuduhan berkenaan.

Ia akan menjadi titik tolak kepada pendakwaan bagi menilai kes mereka setelah mendapat pandangan peguam bela dan menimbangkan sama ada cadangan peguam bela patut diberikan perhatian dan keputusan kepada cadangan berkenaan.

Representasi akan dikuatkan dengan faktor peribadi, perundangan, kes-kes terdahulu dan juga faktor pertuduhan yang mungkin cacat atau di luar kemampuan untuk mencapai prima facie.

Pada 21 Februari lalu, Ahli Parlimen Tasek Gelugor itu mengaku tidak bersalah atas dua pertuduhan kononnya meminta rasuah membabitkan kira-kira RM6.9 juta, yang dikaitkan dengan projek Jana Wibawa.

Wan Saiful diikat jamin RM400,000 dengan seorang penjamin serta syarat tambahan pasport diserahkan kepada mahkamah, selain melapor diri di pejabat SPRM Putrajaya pada setiap dua bulan sekali hingga kes selesai.

Sebelum ini, Pengerusi Perikatan Nasional, Tan Sri Muhyiddin Yassin berkata kerajaan campuran PH-BN sedang membuat pendakwaan terpilih secara terancang untuk melemahkan musuh politik mereka dengan menyasarkan parti lawan.

Beliau berkata secara terang-terangan wujud perancangan pihak kerajaan untuk memberi tekanan kepada parti pembangkang menjelang PRN yang bakal diadakan tidak lama lagi dan parti Bersatu antara sasaran utama kerana menyedari rakyat menolak kerajaan campuran.


Persoalan undang-undang siasatan ke atas Mohd Nazlan didengar di Mahkamah Persekutuan

Mahkamah Tinggi Kuala Lumpur hari ini membenarkan permohonan dua peguam dan seorang aktivis untuk merujuk dua persoalan undang-undang berkaitan siasatan Suruhanjaya Pencegahan Rasuah Malaysia (SPRM) terhadap Hakim Mahkamah Rayuan Datuk Mohd Nazlan Mohd Ghazali ke Mahkamah Persekutuan.

Dua persoalan itu ialah sama ada badan penyiasatan jenayah termasuk SPRM hanya dibenarkan secara sah untuk menyiasat hakim Mahkamah Tinggi, Mahkamah Rayuan dan Mahkamah Persekutuan yang telah digantung tugas menurut Perkara 125 (5) Perlembagaan Persekutuan, dan sama ada pendakwa raya mempunyai kuasa untuk memulakan atau menjalankan sebarang prosiding bagi kesalahan terhadap hakim-hakim yang berkhidmat menurut Perkara 145 (3) Perlembagaan Persekutuan, lapor Bernama.

Hakim Datuk Noorin Badaruddin berkata Mahkamah Persekutuan adalah forum tepat dan sesuai untuk mendengar dan memutuskan persoalan undang-undang yang boleh memberi kesan terhadap badan kehakiman secara keseluruhan.

“Adalah jelas bahawa siasatan SPRM ke atas seorang hakim yang berkhidmat telah dilihat oleh pemohon dan banyak pihak dalam kalangan masyarakat sebagai satu pelanggaran terhadap prinsip pengasingan kuasa.

“Siasatan itu juga telah menimbulkan tanggapan bahawa badan kehakiman sedang diserang dan ini mempunyai kesan dari segi pesepsi dan keyakinan awam terhadap badan itu.

“Mahkamah mengambil maklum fakta mengenai perbezaan pendapat dalam isu ini dan tidak boleh tidak bersetuju bahawa perkara ini sememangnya amat penting kerana ia memberi kesan terhadap badan kehakiman secara keseluruhan.

“Oleh itu, mahkamah membenarkan permohonan ini tanpa sebarang perintah berkaitan kos,” kata Noorin yang menetapkan 19 Okt ini sebagai tarikh pengurusan kes berikutnya.

Persoalan undang-undang itu dinyatakan oleh Nur Ain Mustapa, Sreekant Pillai dan Haris Fathillah Mohamed Ibrahim dalam saman pemula mereka terhadap Ketua Pesuruhjaya SPRM Tan Sri Azam Baki, SPRM dan kerajaan Malaysia bagi menuntut perisytiharan bahawa siasatan yang dijalankan oleh SPRM terhadap Mohd Nazlan adalah tidak berperlembagaan.

Menerusi saman pemula yang difailkan pada 6 Mei lepas, ketiga-tiga plaintif menuntut deklarasi bahawa SPRM tidak berhak atau dihalang daripada menyiasat hakim Mahkamah Tinggi, Mahkamah Rayuan dan Mahkamah Persekutuan yang berkhidmat kecuali jika mereka digantung menurut Perkara 125 (5) Perlembagaan Persekutuan, atau dipecat menurut Perkara 125 (3) Perlembagaan Persekutuan.

Mereka juga memohon perisytiharan bahawa pendakwa raya tidak diberi kuasa untuk memulakan atau menjalankan sebarang prosiding bagi kesalahan terhadap hakim-hakim mahkamah yang berkhidmat selain memohon deklarasi siasatan terhadap Mohd Nazlan adalah tidak berperlembagaan.

Ketiga-tiga plaintif menerusi afidavit sokongan yang difailkan bersama saman pemula berkata media melaporkan bahawa SPRM telah memulakan siasatan terhadap Mohd Nazlan berkaitan dakwaan wang yang tidak dapat dijelaskan dalam akaun banknya dan siasatan ini kononnya dimulakan berikutan laporan yang dibuat kepada SPRM.

Mereka mendakwa siasatan oleh SPRM terhadap hakim itu adalah satu pelanggaran oleh cabang Eksekutif terhadap kebebasan badan kehakiman dan prinsip pengasingan kuasa.

Baru-baru ini, Mohd Nazlan, yang mendengar kes Datuk Seri Najib Tun Razak dan mensabitkan bekas Perdana Menteri itu dengan pertuduhan penyelewengan dana SRC International Sdn Bhd, telah membuat laporan polis berhubung artikel berita yang mendakwa beliau sedang disiasat mengenai isu wang yang tidak dapat dijelaskan dalam akaun banknya.


Terbukti klip audio Anwar-Zahid benar, cita-cita dan matlamat sudah tercapai

Keputusan Majlis Kerja Tertinggi (MT) UMNO menarik balik sokongan kepada kerajaan Perikatan Nasional (PN) malam tadi membuktikan kebenaran apa yang diperkatakan dalam klip audio antara Datuk Seri Ahmad Zahid Hamidi dan Datuk Seri Anwar Ibrahim ketika kedua-duanya berbual selepas Perhimpunan Agung UMNO (PAU) 2020, Mac lalu.

Keputusan itu juga membuktikan bahawa Zahid menyusun perancangan dengan memberi tekanan terakhir kepada Perdana Menteri Tan Sri Muhyiddin Yassin, sebagaimana ‘strategi’ yang dikatakannya ketika perbualan dengan Anwar itu.

Dalam perbualan yang sangat mesra antara cikgu dan anak murid itu, Zahid menjelaskan kepada Anwar berhubung ucapan dasarnya ketika PAU itu adalah sebahagian daripada strategi – dipercayai merujuk kepada kenyataan ‘No Anwar, No DAP, No Bersatu’.

“Don’t worry that is only tactical ok (jangan risau, itu hanya strategi),” beritahu Zahid kepada Anwar selepas Presiden PKR itu memberitahu beliau sudah mengikuti PAU selama 22 tahun.

Zahid juga memberitahu Anwar seolah-olah majoriti ahli MT berada dalam genggamannya setelah ketua pembangkang itu membangkitkan ‘kerja’ yang perlu dilakukan terhadap MT dan ‘menamatkan semuanya’.

Zahid dalam ucapan penggulungannya menyuarakan hasrat MT telah menerima mandat untuk menentukan tarikh sesuai bagi kesemua Menteri dan Timbalan Menteri UMNO melepaskan kedudukan mereka.

Dan pada penghujung perbualan, Anwar turut mengingatkan Zahid mengenai langkah selanjutnya yang perlu dilakukan segera.

“Cuma now tak habis kita ada sikit lagi tu nak kena… because kalau kata la you dapat ni…. maknanya dia kena emergency MT tau,” kata Anwar.

Ternyata benar kedua-duanya mempunyai perancangan dan strategi tersusun sejak lama dahulu untuk menjatuhkan kerajaan PN apabila MT UMNO malam tadi menarik sokongan terhadap PN sebagaimana diumumkan Zahid.

Dengan memiliki penyokong yang lebih di dalam keanggotaan MT malam tadi, Zahid tentunya dapat mempengaruhi mesyuarat untuk bertindak demikian sekali gus menjayakan rancangannya bersama Anwar.

April lalu, Agenda Daily mendedahkan satu klip audio suara mirip Anwar dan Zahid sedang berbincang strategi politik semasa Perhimpunan Agung UMNO 2020 (PAU), tular di media sosial.

Perbualan mereka sangat mesra dengan kedua-duanya saling bertukar-tukar pandangan berhubung ucapan para perwakilan UMNO semasa PAU 2020  berlangsung.

Kedua-duanya kemudian membuat penafian bersungguh-sungguh dengan mendakwa kononnya klip audio tersebut adalah komplot politik jahat untuk menyerang mereka berdua, dan mereka akan membuat laporan polis. Tetapi sehingga kini mereka tidak berbuat demikian.

“Saya menafikan sekeras-kerasnya bahawa terdapat perbualan seperti dalam klip audio dan ingin menegaskan bahawa tidak ada perbualan antara saya dan Anwar selepas Perhimpunan Agung UMNO baru-baru ini,” kata Zahid dalam kenyataan pada April lalu selepas tular klip audio tersebut.


Pemimpin PKR diam, tak tegur Anwar, kata MP PH Pasir Gudang

Ahli Parlimen Pasir Gudang (PH) Hassan Abdul Karim mengakui membuat kritikan terhadap Presiden PKR Datuk Seri Anwar Ibrahim, tatkala semua pemimpin PKR hanya berdiam diri.

Ini termasuk, puisinya yang mengkritik secara keras langkah Anwar yang menggadai prinsip perjuangan reformasi PKR apabila bersekongkol dengan pihak lain, terutama UMNO dalam membentuk Kerajaan Persekutuan.

Pada 5, 14 dan 18 Disember lalu Hassan menghasilkan tiga puisi bertajuk Ku Simpan Risalah Reformasi di Dalam Peti; Kuasa Mengubah Segala-galanya dan Satu Deklarasi yang secara berkias mengkritik Anwar, dimuat naik dalam di Facebooknya.

Menurutnya puisi berkenaan yang ditujukan khas kepada Anwar adalah teguran secara berhemah kerana tiada saluran untuk berbuat demikian dalam parti disebabkan tiada jawatan dalam PKR.

Beliau yang juga bekas Pengerusi PKR Johor, berkata puisi berkenan dihasilkannya bukan bermaksud mahu menentang kepimpinan kerajaan tetapi itu adalah cara beliau menegur dalam keadaan semua pemimpin PKR mendiamkan diri.

“Niat saya mahu menegur ketika ramai orang tak sanggup menegur dan kritik Anwar.

“Tidak apalah saya dimarahi segelintir pemimpin dan menteri daripada PKR tetapi sehingga kini saya tidak dengar Anwar suarakan rasa marah atau kecewa berkenaan perkara terbabit.

“Anwar boleh terima (puisi-puisi mengkritiknya) kerana selain disiarkan dalam Facebook saya, saya juga hantar puisi itu menerusi aplikasi Whatsapp dan orang pertama yang saya hantar adalah kepada Anwar.

“Sekurang-kurangnya dia tahu seseorang bercakap (mengkritiknya),” katanya menurut BH.

Hassan berkata, tujuannya adalah mahu ingatkan perdana menteri agar tidak lari daripada perjuangan asal.

“Terpaksa bercakap jujur walaupun ramai kawan minta saya bersabar,” katanya.

Beliau berkata, berasa lega apabila dapat meluahkan tegurannya menerusi puisi dan ramai pihak membuat pelbagai tafsiran daripada bait-bait puisinya tetapi masih tidak ‘lari’ maknanya daripada konteks atau mesej asal yang ingin disampaikan kepada Anwar.

“Sebelum ini saya menghasilkan sajak-sajak reformasi untuk Anwar semasa saya menjadi Ketua Pemuda Parti Rakyat Malaysia (PRM).

“Saya sokong perjuangan Anwar sejak zamam PRM, sebelum PRM bergabung dengan Parti Keadilan Nasional (PKN) pada 2001 menjadi PKR. Menerusi puisi terakhir, saya nyatakan rela ‘dipancung’.

“Ini adalah bahasa puisi yang bermakna rela dikenakan tindakan disiplin kerana melawan arus dan mengeluarkan kenyataan yang selalu berbeza dengan pucuk pimpinan parti,” katanya.


Kerajaan perhalusi izin keluarga berjauhan rentas negeri

Kerajaan mempertimbangkan memberi kelonggaran kepada individu yang sudah melengkapkan dua dos suntikan vaksin Covid-19 untuk merentas negeri bagi bertemu ahli keluarga, terutama anak-anak atau ibu bapa.

Timbalan Perdana Menteri Datuk Seri Ismail Sabri Yaakob berkata beliau terkesan dengan komen dan pendapat diberikan orang ramai di dalam media sosial berhubung pasangan jarak jauh atau ibu bapa yag terpisah daripada anak-anak.

“Melihat kepada komen-komen yang diberikan netizen di media sosial, saya dapati ramai yang menyuarakan keluhan pasangan jarak jauh atau ibu bapa yang terpisah dari anak-anak kerana larangan merentas negeri.

“Sebagai seorang bapa, saya sedar betapa pentingnya institusi kekeluargaan itu kepada manusia. Walaupun atas faktor keselamatan, ibu atau bapa tidak sepatutnya terpaksa berpisah dengan anak-anak dalam tempoh yang terlalu lama.

“Lebih-lebih lagi jika ibu bapa berkenaan sudah pun menerima dua dos vaksin,” katanya dalam kenyataan di Facebook beliau hari ini.

Timbalan Perdana Menteri berkata beliau sering membawa perkara itu di dalam mesyuarat Majlis Keselamatan Negara (MKN) untuk dipertimbangkan.

“Oleh sebab itu saya sering membawa isu ini dalam mesyuarat MKN, supaya kelonggaran bertemu keluarga dapat dipertimbangkan bagi mereka yang sudah lengkap menerima dua dos vaksin.

“Insya-Allah, kerajaan sedang memperhalusi cadangan ini bagi membolehkan pasangan dan keluarga jarak jauh disatukan semula,” katanya.


Kerajaan kena ganti Menteri Pelancongan buat kecoh di KLIA, gesa MP Masjid Tanah

Tindakan penghinaan terhadap penjawat awam oleh menteri Kabinet kerajaan campuran tidak boleh dikompromi, kata Datuk Mas Ermieyati Samsudin.

Ahli Parlimen Masjid Tanah itu menggesa kerajaan menggantikan Menteri Pelancongan, Seni dan Budaya (MOTAC) dengan pemimpin baharu, ia ekoran kekecohan yang berlaku di Lapangan Terbang Antarabangsa Kuala Lumpur (KLIA) baru-baru ini.

“Kalau nak rehatkan beliau (Datuk Seri Tiong King Sing) sehingga proses siasatan selesai tak perlulah, ganti terus dengan yang boleh membantu membangunkan industri pelancongan tempatan.

“Itu lebih utama, bukannya beri fokus kepada satu perkara, kononnya ada visa pelancongan tetapi berselindung di sebalik visa itu untuk datang bekerja ke negara ini,” katanya dipetik laporan Sinar Harian.

Mas Ermieyati memberi respon kepada wartawan selepas Ceramah Perdana Gelombang Nismilan Kito Ubah di Markas PAS Port Dickson pada Ahad.

King Sing yang juga Menteri MOTAC baru-baru ini terpalit dengan insiden kekecohan dengan pegawai imigresen di KLIA melibatkan seorang pelancong warga China.

Mas Emeryanti yang pernah memikul tanggungjawab sebagai Timbalan Menteri Pelancongan pada tahun 2015 sehingga 2018 turut memberitahu yang beliau berasa malu dengan insiden itu.

Ujarnya, seorang menteri tidak sepatutnya masuk campur soal yang bukan berkaitan dengan kementeriannya.

“Walaupun beliau ada pas VIP pun, itu bukan urusan untuk mencampuri kementerian lain di KLIA dan jika ada kepincangan ikut saluran yang betul.

“Beliau bukan saja mencampuri, malah menjatuhkan air muka pegawai Jabatan Imigresen (JIM) dengan perkataan ‘You are the culprit’ dan membuat tuduhan menerima suapan RM3,000 di khalayak ramai,” katanya lagi.

Tambahnya, seorang menteri juga perlu ada budi bahasa yang baik.

Ujarnya, berdasarkan pengalamannya di bawah kementerian itu, jika ada maklumat kes-kes tertentu ia akan diselesaikan secara kolaborasi dengan agensi berkaitan.

“Kita beri maklumat dan biar tindakan dibuat oleh JIM bukannya tindakan melulu dibuat menteri.

“Kalau penjawat awam pun kita tak hormat, bagaimana rakyat nak hormat kita,” katanya.

Sebelum ini media melaporkan seorang menteri didakwa menceroboh masuk ke balai ketibaan antarabangsa KLIA bagi membebaskan pelawat China yang ditahan pihak imigresen.

Kejadian itu turut tular di media sosial apabila menteri terbabit dikatakan masuk ke ruangan itu tanpa memohon pas keselamatan.

Perbuatannya dipercayai bagi ‘menyelamatkan’ seorang wanita warga China yang dinafikan kemasukan ke negara ini sebaik tiba di lapangan terbang.


14 kluster baharu pendidikan dikesan di lapan negeri semalam

Empat belas lagi kluster baharu Covid-19 berkaitan pendidikan dilaporkan di lapan negeri dan Wilayah Persekutuan dalam tempoh 24 jam semalam.

Kementerian Kesihatan (KKM) memaklumkan tiga daripada kluster pendidikan itu dilaporkan di Selangor; diikuti masing-masing dua kluster di Pulau Pinang, Sabah, Labuan serta Negeri Sembilan, dan masing-masing satu di Kuala Lumpur, Pahang serta Perlis.

Tiga kluster pendidikan di Selangor melibatkan:

Dua kluster pendidikan di Pulau Pinang ialah:

Di Sabah membabitkan:

Di Labuan melibatkan:

Dua kluster pendidikan di Negeri Sembilan pula ialah:

Sementara itu, Kluster Pauh Putra di Kangar, Perlis melibatkan 11 jangkitan, diikuti Kluster Jalan Andaman di Titiwangsa dan Kepong, Kuala Lumpur (13 kes); dan Kluster Kerdau Temerloh, Pahang (29 kes).

Dalam tempoh sama, KKM turut mengesan masing-masing satu kluster tempat kerja di Kuala Lumpur, dan kumpulan berisiko tinggi di Petaling, Selangor.


PAS akan jawab syarat diletak UMNO ugut guna logo sendiri

Susulan ugutan UMNO yang meletak syarat supaya PAS menggunakan logonya sendiri dalam Pilihan Raya Negeri (PRN) Melaka, Ahli Jawatankuasa Pusat PAS Datuk Khairuddin Aman Razali menegaskan parti itu tidak terikat dengan keputusan parti lain.

Khairuddin berkata PAS akan membuat keputusannya sendiri tanpa perlu mengikut syarat mana-mana parti lain dan menjelaskan Majlis Syura Ulama dan Jawatankuasa Kerja Pusat akan membincangkan isu tersebut serta membuat keputusan sendiri.

“PAS menerusi Majlis Syura Ulama dan Jawatankuasa Kerja Pusat akan membuat keputusan sendiri berdasarkan pertimbangan maslahat (kebaikan) dan mafsadah (keburukan), untung dan rugi pada kesatuan serta perpaduan umat dan bagi mengekang kemenangan Pakatan Harapan (PH).

“PAS tidak terikat dengan syarat atau keputusan mana-mana parti lain,” katanya dipetik laporan Malaysiakini hari ini.

Beliau sekali lagi mengulangi komitmen PAS yang mahu mengukuhkan perpaduan dikalangan orang Melayu dan Islam.

“Komitmen PAS ialah menyatupadukan kuasa politik Melayu Islam dan menghalang kemenangan PH (Pakatan Harapan) dalam mana-mana pilihan raya,” ujarnya lagi.

Semalam, UMNO selepas mengadakan Mesyuarat Majlis Tertingginya meminta PAS menggunakan logo sendiri dalam PRN Melaka dan bukannya logo Perikatan Nasional (PN).

Setiausaha Agungnya, Datuk Seri Ahmad Maslan berkata PAS perlu menggunakan logonya sendiri sebagai mematuhi semangat Muafakat Nasional (MN) dan digesa tunduk kepada syarat itu jika tidak mahu berlaku pertembungan sesama sendiri dalam PRN nanti.

“Asas persefahaman dengan PAS berpandukan kepada prinsip bahawa PAS menggunakan lambang partinya sendiri selaras dengan semangat dan ketetapan Jawatankuasa Induk Muafakat Nasional dalam mesyuarat pada 19 Oktober dan 18 November 2020.

“Ini adalah untuk mengelakkan pertembungan sesama sendiri dan pada masa yang sama mengekalkan penggunaan lambang parti masing-masing dalam pilihan raya,” katanya

PRN Melaka diadakan susulan tumbangnya kerajaan negeri pimpinan UMNO setelah empat Ahli Dewan Undangan Negeri (ADUN), termasuk dua daripada parti itu, menarik sokongan terhadap Ketua Menteri Melaka Datuk Seri Sulaiman Md Ali.

Empat ADUN berkenaan ialah Datuk Seri Idris Haron (UMNO-Sungai Udang); Datuk Nor Azman Hassan (UMNO-Pantai Kundor); Datuk Norhizam Hasan Baktee (Bebas-Pengkalan Batu); dan Datuk Noor Effandi Ahmad (Bersatu-Teluk Mas).

Pada Pilihan Raya Umum Ke-14, UMNO hanya memenangi 13 kerusi Dewan Undangan Negeri (DUN) Melaka, Bersatu yang ketika itu bersama PH menang dua kerusi DUN, manakala PAS gagal merebut sebarang kerusi DUN.

Suruhanjaya Pilihan Raya (SPR) menetapkan tarikh mengundi PRN Melaka pada 20 November manakala penamaan calon pada 8 November dan undi awal, 16 November.


DAP kini sokong Agong mahu Parlimen segera dibuka

Ahli Parlimen Iskandar Puteri, Lim Kit Siang mengandaikan bahawa masa semakin suntuk bagi kerajaan Perikatan Nasional (PN) pimpinan Tan Sri Muhyiddin Yassin mengadakan Mesyuarat Khas Kabinet sebelum memanggil sidang Parlimen pada 19 Julai depan, untuk mengelak berlakunya sebarang krisis Perlembagaan.

Pemimpin veteran DAP itu berkata, ini memandangkan Peraturan Mesyuarat Dewan Rakyat memerlukan notis sekurang-kurangnya 28 hari sebelum persidangan bermula.

Katanya, Peraturan Mesyuarat Dewan Rakyat memperuntukkan bahawa Perdana Menteri perlu memutuskan 28 hari lebih awal, apabila Dewan Rakyat perlu bersidang.

“Perkara ini bermakna esok 20 Jun 2021 adalah tarikh akhir untuk Perdana Menteri memanggil sidang Dewan Rakyat pada 19 Julai dengan menghormati peruntukan Peraturan Mesyuarat ini.

“Sekiranya Kabinet hanya bermesyuarat pada hari Rabu, 23 Jun 2021, ia tidak akan dapat memanggil sidang Parlimen pada 19 Julai dan pada masa yang sama menghormati peruntukan Peraturan Mesyuarat, walaupun masih terdapat ruang untuk mengadakan sidang Parlimen dalam 10 hari terakhir bulan Julai di antara 22 sehingga 30 Julai 2021,” katanya menerusi catatan di blognya hari ini.

Jelasnya, meskipun ada pihak yang memberikan hujah mengatakan yang dengan Ordinan Darurat, keperluan notis 28 hari ini dapat diketepikan, namun katanya Seri Paduka Baginda Yang di Pertuan Agong telah menitahkan supaya Parlimen bersidang semula secepat mungkin.

“Ini untuk membolehkan Ahli-ahli Parlimen membahaskan undang-undang darurat dan Pelan Pemulihan Negara yang sedang hangat diperbincangkan,” katanya.

Tambahnya lagi, ini bukanlah kali pertama Tuanku menzahirkan bahawa Parlimen patut bersidang walaupun negara sedang berada dalam darurat.

“Perdana Menteri tidak boleh terus berlengah lagi, tetapi perlu memanggil mesyuarat Kabinet segera untuk memanggil sidang Parlimen pada 19 Julai untuk membolehkan kita membuat permulaan baharu dan menyatukan rakyat Malaysia untuk melawan wabak Covid-19.

“Sebarang tafsiran berbeza terhadap “secepat mungkin” yang dititahkan oleh Yang di Pertuan Agong hanya akan memecah belahkan rakyat Malaysia,” katanya lagi.

Perdana Menteri sebelum ini memberi jaminan proses demokrasi akan tetap didukung kerajaan Perikatan Nasional dengan mengumumkan sidang Parlimen akan dibuka semula pada September atau Oktober depan nanti.


PAS terima jemputan UMNO hadiri PAU

PAS mengesahkan akan menerima jemputan untuk menghadiri Perhimpunan Agung UMNO pada hujung minggu ini dan ia disahkan oleh Timbalan Presidennya sendiri, Datuk Seri Tuan Ibrahim Tuan Man hari ini.

Tuan Ibrahim berkata perkara tersebut sudah dipanjangkan kepada Presiden parti, Datuk Seri Abdul Hadi Awang yang juga bersetuju untuk menghadiri perhimpunan parti tersebut.

“Presiden PAS (Abdul Hadi Awang) dan saya telah menerima jemputan untuk menghadiri Persidangan Agung Umno pada 28 Mac ini. Insya-Allah, akan hadir.

“Semoga penyatuan ummah yang menjadi teras Muafakat Nasional akan terus diperkukuhkan,” katanya.

Hubungan kedua-dua rakan parti tersebut menjadi polemik susulan keputusan UMNO yang secara terbuka menyatakan keengganan untuk bekerjasama dengan Parti Bersatu yang bersama-sama membentuk kerajaan Perikatan Nasional (PN) di Putrajaya sebelum ini.

PAS dan UMNO sebelum ini menjalinkan kerjasama dengan membentuk gabungan yang dikenali sebagai Muafakat Nasional (MN), bagaimanapun kemudiaannya menyertai gabungan PN bersama Bersatu dibawah pimpinan Perdana Menteri, Tan Sri Muhyiddin Yassin.

Usaha untuk mendaftarkan MN sebagai satu gabungan juga gagal susulan keputusan PAS untuk bersama menyertai gabungan PN yang dipimpin Muhyiddin.

Terdahulu, Setiausaha Agung UMNO, Datuk Seri Ahmad Maslan berkata parti itu telah menghantar surat undangan kepada Abdul Hadi dan Tuan Ibrahim pada 3 Mac lalu.


Zahid rancak berkempen untuk kukuhkan kedudukan, dedah Zahidi

Presiden UMNO Datuk Seri Ahmad Zahid Hamidi kini kian rancak mengadakan pertemuan dengan hanya segelintir penyokongnya dalam kalangan pemimpin parti itu, bagi berkempen untuk mengukuhkan kedudukannya sebagai presiden.

Mendedahkan perkara itu kepada Agenda Daily, Ahli Majlis Tertinggi UMNO, Datuk Zahidi Zainul Abidin berkata, Zahid kerap mengadakan pertemuan dengan ‘penyokongnya’ semata-mata mahu melihat tahap sokongan mereka terhadapnya, bukannya untuk berbincang soal masa depan parti.

“Datuk Seri Zahid tak panggil menteri, dia panggil penyokong dia sahaja… Nak tengok sokongan itu sahaja.

“Presiden berkempen untuk mengukuhkan kedudukan dia kan, itu sahaja,” katanya yang juga merupakan Timbalan Pengerusi Badan Perhubungan UMNO Perlis itu.

Zahidi mengulas laporan sebuah portal baru-baru ini, berhubung kononnya wujud pertemuan antara Zahid dengan Menteri Kabinet UMNO bagi membincangkan hala tuju negara khususnya melibatkan isu Darurat.

Bagaimanapun, mesyuarat tersebut tidak berjalan dan ia sekadar khabar angin yang sengaja menimbulkan spekulasi pada ketika para pemimpin parti politik dipanggil menghadap di Istana Negara pada ketika itu.

Terdahulu Agenda Daily melaporkan pemimpin senior parti, Datuk Seri Nazri Aziz menggesa Ahmad Zahid supaya memanggil semua Ahli Parlimen (MP) daripada parti itu untuk berjumpa bagi membincangkan hala tuju negara dan juga mendengar pandangan semua pihak.

Bekas ahli Majlis Tertinggi UMNO itu menyifatkan Zahid sebagai seorang yang penakut untuk berdepan semua MP UMNO dan dilihat hanya menerima pandangan penyokongnya sahaja sehingga mengasingkan pertemuan secara senyap-senyap tanpa pengetahuan MP UMNO yang lain.

“Jadi mengapa tak jumpa Ahli Parlimen, takut ke?

“Apa-apa pun kita kena panggil Ahli Parlimen termasuklah Menteri ini apa yang sulit nak diasingkan Ahli Parlimen, jadi saya merasa hairan walau apa pun keputusan yang diambil tak akan mengikat Ahli Parlimen Barisan Nasional yang tidak dipanggil,” katanya kepada Agenda Daily.

Nazri memberitahu menerima maklumat wujud mesyuarat sulit yang sedang dirancang oleh Zahid tetapi ia hanya melibatkan konco-konconya yang juga adalah penyokong tegarnya sahaja.

“Saya dengar (ada mesyuarat) tapi saya merasa hairan kenapa jumpa Menteri jumpalah Ahli Parlimen UMNO-BN nak bincang apa sekalipun, Menteri pun ambil keputusan dia pun berapa orang sahaja,” katanya lagi.


Kenapa ‘Langkah Pan Pacific’ Zahid dengan cikgu masih belum berjaya?

Penyokong Pakatan Harapan (PH) begitu teruja sebaik mendengar berita Ahli Parlimen (MP) Barisan Nasional (BN) akan berkumpul di Hotel Pan Pacific sebelah pejabat UMNO pada Isnin dengan harapan akan mendapat sokongan untuk membentuk kerajaan bersama.

Lebih mengejutkan, MP PH dengan tidak tahu malunya juga turut berkumpul di hotel sebelah bangunan UMNO tersebut dengan berharap anak murid Presiden PKR, Datuk Seri Ahmad Zahid Hamidi dapat memujuk semua MP BN untuk membentuk kerajaan campuran dengan mereka.

Isu maruah dan prinsip diketepikan sama sekali pemimpin PH, malah lebih memalukan pemimpin utama mereka seperti Rafizi Ramli, Mohamad Sabu, Datuk Seri Saifuddin Nasution Ismail, Datuk Seri Anwar Ibrahim dan beberapa yang lain turut berada di hotel tersebut pada Isnin.

Semua nama tersebut adalah penentang tegar UMNO, malah rakyat pasti tidak lupa kata cacian dan makian oleh pemimpin PH tersebut terhadap UMNO-Barisan Nasional (BN) sepanjang tempoh berkempen pada PRU-15 baru-baru ini.

Rafizi dalam ceramahnya berdegar-degar mengkritik Zahid dengan pelbagai label dan cacian, malah gelaran “mat sakau” kepada Zahid juga terhasil daripada mulut para pemimpin PH sebelum ini.

Bagaimanapun selepas berakhir PRU-15 dan disebabkan gagal mendapat majoriti untuk membentuk kerajaan, semua kritikan dan cacian tersebut dilupakan demi cita-cita untuk memastikan bos mereka, Anwar tidak lagi menjadi Perdana Menteri (PM) ‘tepi’.

Demi cita-cita dan matlamat peribadi bos mereka tersebut, segala prinsip dan tanggungjawab terhadap rakyat diketepikan atas alasan kononnya untuk mewujudkan kestabilan politik.

Adakah Rafizi dan Anwar menganggap dengan bekerjasama dengan Zahid untuk membentuk kerajaan akan dapat mewujudkan kestabilan politik? Adakah Rafizi dan Anwar lupa siapa sebenarnya punca ketakstabilan politik? Siapa sebenarnya yang mendesak untuk membubarkan Parlimen semasa musim banjir dan tergesa-gesa?

Sebelum mahu melamar Zahid untuk bekerjasama dan membentuk kerajaan, sepatutnya Anwar dan Rafizi perlu meneliti terlebih dahulu dan tidak tergopoh-gapah terus berunding dengan Zahid yang diketahui umum adalah punca kepada segala kemelut politik negara yang berlaku ketika ini.

Namun, demi kuasa dan cita-cita seorang insan bernama Anwar, semua aspek moral dalam politik tidak dihiraukan dan apa yang lebih penting adalah untuk menjadi kerajaan semata-mata.

Nampaknya rakyat sudah dapat melihat wajah sebenar pemimpin PH seperti Rafizi dan Anwar, menipu mandat rakyat dan sanggup bersama dengan ‘ketua sakau’ demi semata-mata mahu mendapatkan kuasa.

Anwar begitu mengharapkan perjumpaan dengan MP BN di Pan Pacific pada Isnin dapat memuktamadkan sokongan daripada gabungan parti diketuai anak muridnya itu untuk terus menjadi PM ke-10.

Tidak kisahlah dilabel menjilat ludah sekalipun, nampaknya Anwar sudah tidak tahan lagi untuk terus kempunan dan sanggup melakukan apa sahaja demi cita-cita peribadinya yang selama ini gagal dicapai.

Malangnya, langkah Pan Pacific tidak berjalan lancar seperti Langkah Sheraton sebelum ini dan menjadi tempang apabila tidak semua MP BN yang hadir ke perjumpaan tersebut.

Ternyata Anwar begitu kecewa dengan anak muridnya apabila gagal menjalankan misi tersebut dengan baik, malah beberapa MP BN selepas perjumpaan pada Isnin mendakwa mereka ditipu oleh Pengerusi BN tersebut.

Zahid semakin terdesak selepas kekalahan teruk BN, tiada pilihan lain yang ada melainkan memujuk MP BN untuk menyokong kerjasama dengan cikgunya itu dan jilat ludah sekalipun sanggup asalkan tidak menerima nasib sama seperti rakannya, Datuk Seri Najib Razak.

Namun, perancangan seseorang manusia belum tentu dapat melawan rancangan yang maha Esa. Manusia hanya boleh merancang tetapi Allah jua menentukannya.

Menyedari gagal melunaskan janjinya kepada Anwar, Zahid semakin tersepit apabila akar umbi mula menghidu gerakan dan strategi jahat dirancang Zahid.

Pada hari sama, sekumpulan ketua-ketua bahagian UMNO berkumpul di sebelah hotel dan mengadakan sidang media membidas langkah diambil Zahid yang cuba mengahwinkan BN dengan PH untuk duduk sekatil berkhalwat bersama.

Langkah berkhalwat BN-PH yang dirancang Zahid tidak mendapat restu akar umbi kerana terasa geli dan hina untuk duduk berdampingan dengan DAP dan Anwar, malah ia melanggar sama sekali ketetapan yang dibuat semasa Perhimpunan Agung UMNO sebelum ini.

Menyedari strateginya tidak berjalan dengan baik, Zahid terpaksa mengambil langkah untuk memujuk MP BN dengan pelbagai alasan yang tidak munasabah kononnya mahu membentuk kestabilan politik selepas PRU-15.

Bagaimanapun, Zahid jangan pula lupa siapa sebenarnya yang menjadi punca politik negara tidak stabil, bukankah dirinya sendiri yang menyebabkan negara huru-hara sehingga terpaksa mengadakan PRU-15 semasa musim banjir.

Bukankah Zahid sendiri yang menjadi punca kerajaan sebelum ini bertukar kerajaan beberapa kali dan bukankah Zahid juga yang menyebabkan kerajaan jatuh sebelum ini?

Alasan kestabilan politik adalah tidak masuk akal sekali dan Zahid tidak layak untuk bercakap demikian, malah cikgunya juga tidak layak untuk bercakap mengenai kerajaan perpaduan.

Untuk apa kerajaan perpaduan jika hanya semata-mata mahu memuaskan nafsu seorang individu yang mahu menjadi PM semata-mata?

Zahid juga semakin ‘jam’ dan tidak keruan apabila cikgunya ditanya wartawan berhubung kes mahkamah yang dihadapi Zahid memandangkan tiada komitmen dinyatakan untuk membantunya melepaskan diri daripada pertuduhan di mahkamah yang sedang dihadapi.

Anwar tidak memberi sebarang komitmen untuk melepaskan Zahid daripada kes mahkamah dihadapinya, kenyataan tersebut nyata menyebabkan Zahid semakin tersepit dan menjadi tidak keruan.

Jadi, Zahid akhirnya terpaksa mengambil langkah untuk menarik sementara daripada memberi sokongan kepada Anwar, malah MP BN juga sudah semakin muak dengan teletah Zahid yang seakan menggunakan parti sebagai perisai dirinya sendiri.

Yang pasti, langkah Pan Pacific tidak menjadi kenyataan kerana Anwar tidak memberi komitmen secara jelas untuk membebaskan Zahid, ia menyebabkan Zahid tersentak dan cuba bermain tarik tali bagi melihat pihak mana yang akan memberi tawaran yang lebih lumayan kepada mereka.

Malahan, BN juga sudah dua kali menangguhkan daripada menghadap Yang di-Pertuan Agong atas alasan kononnya tidak dapat membuat keputusan.

Adakah benar BN tidak dapat membuat keputusan atau sebenarnya Zahid yang sedang menunggu tawaran yang lebih lumayan dan memberi kelebihan kepadanya?

Jika begitu lah keadaannya, elok lah Zahid yang meletak jawatan sebagai Presiden UMNO dan beliau boleh memberi sokongan seorang diri kepada Anwar dan PH.


PN Selangor laksana 112 tawaran jika menang PRN

Pengerusi Perikatan Nasional, Tan Sri Muhyiddin Yassin telah melancarkan 112 tawaran PN Selangor bertemakan “Selangor Baharu, Kita Bangkit ” yang akan direalisasikan sekiranya diberi mandat dalam Pilihan Raya Negeri (PRN) 12 Ogos ini. Pelancaran manifesto tersebut berlangsun pada Majlis Pelancaran Tawaran PN di DoubleTree Hilton, I-City Shah Alam di sini pada malam Jumaat.


Hanya 2.5 peratus sahaja hutang negara adalah pinjaman luar: Tengku Zafrul

Dakwaan Malaysia banyak berhutang dengan negara jiran, Indonesia adalah tidak betul dan hanya 2.5 peratus sahaja hutang negara adalah pinjaman luar, kata Menteri Kewangan Datuk Seri Tengku Zafrul Abdul Aziz.

Beliau berkata 2.5 peratus hutang negara tersebut adalah pinjaman dari pelbagai institusi dan pelabur asing dari seluruh dunia, antaranya dari Amerika Syarikat, Eropah, Jepun, China dan Singapura, lapor Bernama.

“Jadi, 2.5 peratus pinjaman asing ini, takkan Indonesia mahu ‘tapau’ semua. Ia memang tidak logik.

“Sebanyak 97.5 peratus hutang negara adalah pinjaman dalam negara,” katanya dalam video yang dimuat naik di laman twitternya, hari ini.

Tengku Zafrul menjelaskan cara kerajaan meminjam tidak seperti cara individu meminjam daripada rakan mereka.

”Antara cara kerajaan membuat pinjaman ialah melalui terbitan bon. Selepas itu, kita buat bidaan. Para pelabur akan membuat bidaan kadar pulangan atau hasil serta jumlah yang ingin dilanggan.

“Pelabur yang membuat bidaan kadar pulangan yang paling rendah berserta jumlah pinjaman yang paling tinggi akan dipilih,” katanya, sambil menegaskan amat jarang untuk kerajaan membuat pinjaman secara terus dari negara lain.


Apabila kerajaan beri kelonggaran, orang ramai pula ambil mudah

Jumlah jangkitan kes Covid-19 negara semakin meningkat setiap hari, bagaimanapun orang ramai dilihat semakin mengabaikan pematuhan prosedur operasi standard (SOP) yang ditetapkan seakan-akan kita sudah menang dalam perang melawan Covid ini.

Kes harian sahaja kini sudah melebihi dua ribu lebih jangkitan, sama ada jangkitan di sekolah atau pun di bazar Ramadan, apa yang penting adalah setiap daripada kita perlu memainkan peranan untuk menjaga SOP dan tidak mengambil mudah berhubung bahaya wabak tersebut.

Tular orang ramai tidak mematuhi SOP semasa berkunjung ke Bazar Raya Jalan Tuanku Abdul Rahman, Kuala Lumpur semalam.

Semalam, tular beberapa gambar dan video orang ramai bersesak-sesak beratur untuk memasuki Bazar Raya Jalan Tunku Abdul Rahman dan secara jelas pematuhan SOP dikalangan pengunjung masih longgar malahan masih ada lagi mereka yang membawa anak kecil bersama-sama.

Penjarakkan sosial semasa berada dalam bazar raya tersebut juga tidak mengikut SOP apabila kedudukan orang ramai yang rapat antara satu sama lain, perkara ini sebenarnya berisiko memandangkan jangkitan Covid-19 mudah merebak.

Sememangnya kerajaan jika boleh tidak mahu menyekat pergerakan rakyat, malah difahami juga para peniaga di bazar-bazar raya mahu pun pasar juadah yang perlu mencari sesuap rezeki semasa bulan Ramadan ini.

Oleh sedemikian, orang ramai digesa juga memberikan kerjasama supaya mematuhi SOP dan mematuhi peraturan yang sudah ditetapkan pihak berkuasa, antaranya tidak membawa anak kecil bersama dan sentiasa memakai topeng serta menjaga kebersihan.

Sudah terlalu lama kita terperap dalam rumah sejak setahun lebih kita berdepan dengan wabak ini, jadi apabila kerajaan beri peluang untuk sekurang-kurangnya kembali hidup dalam keadaan normal seperti kebiasaan jangan lah kita pula mengambilnya secara sambil lewa.

Jika kerajaan memperketatkan semula seperti larangan sebelum ini, jangan lah kita pula menyalahkan kerajaan kerana sebenarnya adalah salah kita sendiri yang selalu ambil mudah dan tidak mematuhi peraturan yang sudah digariskan.

Sekiranya kita terpaksa berdepan gelombang baharu, sudah pastinya kita semua akan berdepan sekali lagi Perintah Kawalan Pergerakan (PKP) dan banyak pihak yang akan terjejas jika ia dilaksanakan sekali lagi.

Kesihatan psikologi rakyat dan kemampuan kewangan setiap keluarga mahu pun kerajaan pastinya akan sekali lagi berdepan risiko. Kalau boleh kita pun tidak mahu lagi PKP ini, jadi sama-sama lah kita menjaga SOP dan peraturan digariskan pihak berkuasa.

Jangan lah kerana salah sendiri, semua perkara nak disalahkan pihak kerajaan semata-mata apabila diri sendiri yang buat kesalahan.


[KEMAS KINI] UMNO pilih Ketua Puteri ganti Annuar di Ketereh

Ketua Puteri UMNO Kelantan, Marzuani Ardila Ariffin mengesahkan beliau mendapat tawaran untuk menjadi calon Parlimen Ketereh dalam Pilihan Raya Umum Ke-15 (PRU-15) pada 19 November depan.

Marzuani juga mengesahkan watikah pencalonan diletakkan atas nama beliau, sambil mendakwa beliau menolak tawaran itu.

Bagaimanapun, beliau yang juga Ketua Puteri Bahagian Ketereh berkata Presiden UMNO Datuk Seri Ahmad Zahid Hamidi enggan menerima penolakan itu dengan alasan parti sudah membuat keputusan.

Marzuani Adilla berkata, beliau juga mengakui merujuk perkara itu kepada Annuar untuk mendapat nasihat serta pandangan.

“Kita tengok malam ini macam mana. Buat masa ini saya akui surat watikah atas nama saya.

“Saya juga belum buat keputusan sama ada hadir atau tidak pada majlis pengumuman malam ini,” katanya menurut BH.

Terdahulu, penyandang kerusi Parlimen Ketereh Tan Sri Annuar Musa berkata UMNO mahu meletakkan Marzuani Ardila bagi menggantikan beliau.

Menurut Annuar yang juga Menteri Komunikasi dan Multimedia perkara itu dimaklumkan sendiri oleh Marzuani selepas mendapat tawaran berkenaan.

“Ketua Puteri UMNO itu dipanggil mengadakan pertemuan dengan pucuk pimpinan parti sebelum ini tanpa pengetahuan saya.

“Selepas itu, Ketua Puteri UMNO itu merujuk tawaran berkenaan kepada saya. Saya tidak tahu sama ada beliau menerimanya atau tidak.

“Saya cuma memaklumkan tanya hati sendiri dan kalau berasakan mampu menang, maka bertandinglah. Jangan bertanding semata-mata hanya untuk bertanding,” katanya.

Annuar dilihat sering berbeza pendapat dengan pucuk pimpinan partinya malah perkara itu diakuinya sendiri.

Namun beliau menegaskan walau berbeza pendapat namun apa yang dilakukannya demi masa depan parti.

“Begitu juga perbezaan tiga pendapat yang besar diantara saya dengan pucuk pimpinan. Ia termasuk pucuk pimpinan menandatangani surat menyokong Datuk Seri Annuar Ibrahim tanpa pengetahuannya dan isu tarik sokongan terhadap kerajaan dipimpin Tan Sri Muhyiddin Yassin.

Pada PRU lalu, Annuar menang dengan 4,626 majoriti apabila memperoleh 25,467 undi mengalahkan calon PAS (20,841) dan PKR (6,799).


Sarawak negeri pertama mula beri dos penggalak Oktober

Sarawak akan memulakan pemberian dos penggalak vaksin Covid-19 ini sekali gus menjadi negeri pertama yang memulakan inisiatif berkenaan, kata Menteri Kesihatan Khairy Jamaluddin.

Beliau berkata Kementerian Kesihatan (KKM) sedang menyediakan garis panduan klinikal mengenai pelaksanaan pemberian dos penggalak vaksin Covid-19 itu, dengan tumpuan kepada golongan berisiko tinggi berusia 60 tahun ke atas, serta mereka yang mempunyai komorbid serius.

Menurutnya Sarawak akan menjadi negeri pertama memulakan program pemberian dos penggalak vaksin itu kerana ia merupakan negeri terawal menyelesaikan program vaksinasi.

“Antara yang akan kita sediakan dalam garis panduan klinikal itu nanti adalah berkenaan jenis vaksin yang akan diberikan. Kita masih menilai sama ada mahu beri jenis vaksin sama atau yang berbeza,” katanya semalam.

Sementara itu Khairy berkata di Sarawak, KKM berpendapat bahawa keputusan positif daripada kit ujian RTK Antigen, sama ada dibuat di makmal ataupun secara kendiri, adalah cukup untuk mereka yang dikesan positif diasingkan serta diberikan Perintah Pemantauan di Rumah.

“Ini sangat penting untuk kita maklum kepada rakyat terutamanya di Sarawak, apabila ada apa-apa gejala, secepat mungkin laksanakan ujian RTK Antigen dan jika positif, asingkan diri di rumah atau di Pusat Kuarantin dan Rawatan Covid-19 (PKRC),” katanya.

Beliau berkata dalam aspek meningkatkan kapasiti kesihatan untuk tindak balas sekiranya berlaku peningkatan kes-kes yang serius, KKM akan menghantar sejumlah 118 unit ventilator dan 1,008 silinder oksigen ke Sarawak, yang dijangka tiba pada Selasa ini.

“KKM juga akan menambah modular Unit Rawatan Rapi (ICU) dengan penambahan sebanyak 20 katil. Ketika ini 10 katil sedang disiapkan di Hospital Sibu dan kita serah kepada kerajaan negeri untuk tetapkan di mana mereka mahu menempatkan penambahan katil baharu itu,” katanya.

Khairy berkata pihaknya turut menerima permohonan daripada Kerajaan Sarawak untuk mendirikan Hospital Medan di Sibu dan secara prinsip pihaknya telah bersetuju serta akan berbincang dengan Angkatan Tentera Malaysia mengenainya.

Selain itu katanya 64 pegawai perubatan tambahan akan diatur gerak pada minggu depan untuk dihantar ke Sarawak bagi membantu pengurusan kes Covid-19.

Sementara itu Khairy berkata pihaknya juga akan mempercepatkan pembukaan Hospital Sri Aman, sekali gus mengurangkan bebanan di Hospital Umum Sarawak di Kuching.